Wanita berusia 34 tahun maut akibat rabies

BANGI, 5 Rabiulawal 1442H, Khamis – Seorang wanita berusia 34 tahun meninggal dunia pada 18 Oktober lalu akibat dijangkiti wabak rabies, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, dengan pengesahan terbaharu itu menjadikan kes rabies dalam kalangan manusia di Sarawak meningkat kepada empat orang setakat tahun ini.

Katanya, kumulatif kes rabies di Sarawak sejak diisytiharkan pada 31 Julai 2017 hingga 21 Oktober 2020 adalah sebanyak 26 kes.

“Mangsa terbaharu adalah seorang wanita berumur 34 tahun. Beliau dimasukkan ke Hospital Sibu pada 12 Oktober 2020 kerana mengalami lemah pada kedua-dua belah kaki sejak lima hari sebelum dimasukkan ke wad.

“Kes ini telah meninggal dunia pada 18 Oktober 2020 jam 11.30 pagi dengan diagnosa rabies encephalitis.

“Beliau telah disahkan dijangkiti virus rabies melalui ujian makmal yang dijalankan oleh Universiti Malaysia Sarawak (UNIMAS) pada 19 Oktober 2020. KKM mengucapkan takziah kepada ahli keluarga mendiang,” katanya dalam kenyataan, hari ini.

Dr Noor Hisham berkata, siasatan mendapati kawasan kediaman mangsa berdekatan dengan tapak pelupusan sampah, di mana terdapat banyak anjing liar yang berkeliaran.

“Beliau pernah digigit oleh anjing peliharaannya pada penghujung tahun 2018 namun tidak mendapatkan rawatan di mana-mana fasiliti kesihatan.

“Anjing peliharaan tersebut bebas bercampur dengan haiwan lain dan tidak pernah diberi suntikan vaksin antirabies,” katanya.

Katanya, haiwan berkenaan telah dibunuh oleh orang awam susulan satu lagi kejadian di mana ianya menggigit seorang lagi individu.

“Bagaimanapun, tiada sampel dihantar kepada Jabatan Perkhidmatan Veterinar Sarawak bagi ujian pengesahan jangkitan rabies pada anjing tersebut.

“Bagi kes ini, Pejabat Kesihatan Bahagian Sibu telah memaklumkan kepada pihak berkuasa berkaitan untuk membuat penangkapan anjing di kawasan kediaman mendiang,” katanya.


Suhakam perlu kekal institusi bebas, patuh Perlembagaan Pesekutuan

1. Kami terdiri dari gabungan Organisasi Masyarakat Sivil (Civil Society Organisation @CSO) Malaysian Alliance of Civil Society Organisations (MACSA), Pertubuhan-Pertubuhan Pembela Islam (PEMBELA), Persatuan Peguam Muslim Malaysia (PPMM), dan mewakili lebih daripada 100 organisasi lain menzahirkan kegusaran kami dengan beberapa perkembangan mutakhir ini berkenaan Suruhanjaya Hak Asasi Manusia Malaysia (Suhakam).

2. Sejak barisan Pesuruhjaya Suhakam yang baru bagi penggal 2022-2025 dilantik, dalam tempoh setahun ini kami melihat terdapat usaha bersepadu daripada sesetengah pihak yang ingin mengawal Suhakam bagi agenda mereka sendiri yang kian rancak. Kenyataan demi kenyataan dikeluarkan untuk memberi gambaran yang salah dan mengelirukan kepada umum. Kami ingin membetulkan beberapa gambaran salah yang dibangkitkan daripada amatan kami.

3. Pertamanya, kami ingin menyatakan bahawa Suhakam kini lebih inklusif berbanding dahulu. Sesi libat urus Suhakam kini bukan sahaja dengan CSO-CSO kiri yang membawa aspirasi liberal tetapi telah terbuka dan menyantuni CSO-CSO Islam yang terlibat dalam advokasi Hak Asasi Manusia (HAM).

4. Dalam tempoh yang singkat ini, pihak kami telah berjaya mengadakan beberapa sesi libat urus bersama Suhakam dalam pelbagai bentuk. Sebagai contoh MACSA telah bekerjasama dengan Suhakam dan Universiti Islam Antarabangsa (UIA) dalam bengkel literasi HAM pada awal tahun ini. Peguam MACSA juga telah dijemput mewakili Suhakam dalam ‘watching brief’ kes-kes mahkamah mewakili Suhakam dan dijemput menghadiri kursus serta seminar mengenai proses semakan berkala sejagat (Universal Periodic Review atau UPR).

5. Ini jauh berbeza dari dahulu di mana CSO Islam tidak dilayan dan disisihkan.

6. Keduanya, Suhakam kini berpegang kepada konsep HAM yang lebih menyeluruh dan bertepatan dengan nilai budaya kita. HAM haruslah berpandu bukan sahaja kepada Pengisytiharan Sejagat HAM 1948 atau Universal Declaration of Human Rights 1948 yang kemudiannya banyak berkembang mengikut nilai Barat, tetapi mestilah turut mengambil kira deklarasi HAM yang disepakati oleh negara-negara OIC (Cairo Declaration of Human Rights @ CDHRI), Deklarasi HAM Asean (Asean Declaration of Human Rights @ ADHR) dan konvensyen-konvensyen antarabangsa yang diratifikasikan negara kita.

7. Pada setiap masa, HAM kita mestilah berlandaskan Perlembagaan sepertimana termaktub dalam Akta Suhakam. Ini berbeza dengan pendekatan Suhakam sebelum ini yang dilihat oleh masyarakat seperti mengiktiraf HAM acuan Barat secara bulat-bulat kerana menganggap semua yang diformulasikan di Pertubuhan Bangsa-Bangsa Bersatu (PBB) itu sebagai sesuatu yang bersifat ‘universal’.

8. Kami menolak cadangan meratifikasikan secara pukal konvensyen-konvensyen atau deklarasi-deklarasi yang tidak mengambil kira peruntukan Perlembagaan kita seperti ICERD dan kajian untuk mengiktiraf gender ketiga yang dipelopori Suhakam sebelum ini. Suhakam mestilah pada setiap waktu berpaksikan kepada Akta Suhakam dan Perlembagaan.

9. Ketiganya, kami melihat kemelut dalam Suhakam turut berpunca dari dana European Union (EU). Tuduh-menuduh dan pertikaian timbul akibat pihak tertentu mahu mengawal dana tersebut. Kami mengambil maklum bahawa penerimaan dana asing ini berlaku dari dahulu lagi. Kami ingin menegaskan bahawa Seksyen 19 Akta Suhakam melarang sama sekali Suhakam menerima apa-apa dana asing kecuali bagi tujuan pendidikan dan kesedaran. Akta ini diadakan bagi melindungi Suhakam dari kepentingan kuasa asing yang mempergunakan Suhakam bagi manfaat mereka. Adalah lebih baik bagi kami, dana tersebut dipulangkan walaupun bagi tujuan pendidikan dan kesedaran demi menjamin kebebasan Suhakam Kesedaran dan pendidikan HAM dari barat kini selalunya mengait dengan penerimaan nilai yang tidak menurut nilai budaya dan keperlembagaan kita. Selain itu butir penerimaan dana asing oleh Suhakam sebelum ini dan siapa yang mendapat manfaat dari dana tersebut patut diumumkan secara terbuka.

10. Sebagai penutup, kami mahu usaha bersepadu untuk menjatuhkan Suhakam oleh golongan tertentu dihentikan segera.

Kami mahu Suhakam kekal terus menjadi lebih inklusif dengan melibatkan semua CSO-CSO Islam untuk terlibat dalam advokasi hak asasi manusia yang akan datang. Dan paling utama ialah Suhakam kekal berpegang kepada HAM berlandaskan acuan Perlembagaan kita.

Lukman Sheriff Alias
Pengerusi MACSA


Sekolah vernakular sukar lahirkan murid Cina fasih bahasa Melayu

Oleh Siti Hafidah Abd Ghaffar

BANGI, 19 Muharam 1444H, Rabu – ‘Jauh panggang dari api’ perumpamaan yang sesuai untuk menggambarkan kenyataan Timbalan Menteri Pendidikan, Datuk Dr Mah Hang Soon, kononnya penguasaan bahasa Melayu pelajar sekolah vernakular telah meningkat pada masa ini.

Kenyataan ini mungkin benar berdasarkan perangkaan tertentu daripada kajian yang dilakukan.

Namun bagi Felo Utama Institut Kajian Etnik (KITA) Universiti Kebangsaan Malaysia, Prof Emeritus Datuk Dr Teo Kok Seong, ia jauh panggang dari api, yakni jauh sekali daripada yang sepatutnya atau sekurang-kurangnya yang diharapkan.

Ini kerana sudah menjadi ciri utama atau ‘trademark’ Sekolah Jenis Kebangsaan Cina (SJKC) bahawa para pelajar dan lepasannya rata-ratanya tidak mengetahui bahasa Melayu dengan baik – walaupun secara sederhana – apatah lagi menguasainya pada tahap tinggi.

Katanya, walaupun ikut diajar bahasa Melayu dan bahasa Inggeris, para murid Cina di SJKC didapati hanya menguasai bahasa Mandarin berbanding dua bahasa lain itu.

“Hal ini sudah lama terjadi dan berlarutan sehingga kini. Ia dijanjikan setiap kali ianya disentuh, bahawa akan ada peningkatan. Namun ianya didapati masih di takuk lama biarpun sudah beberapa kali dinyatakan sedikit meningkat.

“Inilah masalah pendidikan aliran bahasa Cina semenjak ianya wujud ratusan dahulu di negara ini, iaitu ia tidak pernah mampu secara umumnya menghasilkan murid Cina yang fasih berbahasa Melayu yang merupakan bahasa negara ini.

“Sebaliknya ia berjaya melahirkan murid Cina yang boleh berbahasa Cina sahaja,” katanya ketika dihubungi Ismaweb.net.

Dalam pada itu, Kok Seong menegaskan ketidakfasihan berbahasa Melayu ini sebenarnya adalah masalah negara.

Jelasnya, ini kerana tidak boleh ada seorang pun warganegara setelah 65 tahun ini, yang tiada jati diri kebahasaan Melayu, iaitu sifat bahasa negara yang ikut menjadi lambang selain teras kepada identiti nasional.

“Sepatutnya persoalan ini dipandang serius oleh komuniti Cina agar tidak sesekali dianggap sebagai ‘masih orang asing’ walaupun setelah 65 tahun menjadi warganegara dengan lahirnya beberapa generasi.

“Sebenarnya kefasihan ini adalah tanggungjawab komuniti Cina sebagai kewajipan mereka melangsai bahagian mereka pada Kontrak Sosial atau lebih tepat lagi Perjanjian Etnik Menjelang Kemerdekaan 1957, iaitu setelah diberikan kerakyatan oleh kaum Melayu, mereka berjanji untuk antaranya menerima bahasa Melayu.

“Penerimaan di sini sudah tentu meliputi kefasihan di dalam bahasa Melayu. Ini kerana hasrat untuk mahu terus tinggal di Tanah Melayu dan tidak mahu pulang ke China, hendaklah, malah wajib diwajarkan dengan kemestian mengetahui dan menguasai bahasa Melayu dengan baik,” katanya.


Zuraida tawar diri pertahan Parlimen Ampang

KUALA LUMPUR, 4 Jamadilawal 1442H, Sabtu – Ahli Parlimen Ampang Zuraida Kamaruddin menawarkan diri mempertahankan kerusi itu pada Pilihan Raya Umum ke-15 (PRU15), jika mendapat keizinan daripada kepimpinan Parti Pribumi Bersatu Malaysia (Bersatu) dan Perikatan Nasional (PN).

Menteri Perumahan dan Kerajaan Tempatan itu menyandang kerusi Parlimen tersebut sejak 2008.

“Jika parti tiada halangan, saya menawarkan diri sekali lagi untuk bertanding di Ampang untuk mempertahankan kerusi ini,” katanya kepada pemberita selepas menyerahkan 8,000 borang keahlian Bersatu Selangor kepada Pengerusi Bersatu Selangor Datuk Abdul Rashid Asari di Pejabat PM Parlimen Ampang di sini hari ini.

Ditanya sama ada perkara itu telah dibincangkan dengan UMNO bagi mengelak perebutan kerusi, Zuraida, yang merupakan ahli Majlis Pimpinan Tertinggi Bersatu, secara ringkas berkata UMNO juga sebahagian daripada PN.

Mengenai penyerahan borang keahlian Bersatu, beliau berkata mereka terdiri daripada ahli badan bukan kerajaan (NGO) Penggerak Komuniti Negara (PKN), yang kebanyakannya bekas ahli Parti Keadilan Rakyat (PKR).

Zuraida berkata proses integrasi antara PKN dan Bersatu berjalan dengan baik dan ia diharap dapat menambahkan kekuatan parti itu di Parlimen Ampang serta Dewan Undangan Negeri (DUN) Lembah Jaya dan Bukit Antarabangsa.

“Apabila digabungkan, sudah pasti Ampang akan menjadi kubu kuat Bersatu,” katanya.

Dalam pada itu, Abdul Rashid berkata dengan penambahan 8,000 ahli baharu tersebut, Bersatu Selangor kini mempunyai kira-kira 70,000 ahli.

“Sebelum PRU15, kita harap dapat keahlian sehingga 200,000. Di bahagian lain pun kita sedang menjalankan usaha-usaha menambah keahlian,” katanya. – Bernama


Komander mujahidin antara korban terbaharu yang kini cecah 212 orang

GAZA, 6 Syawal 1442H, Selasa – Serangan udara rejim pengganas Israel telah mengorbankan seorang pejuang mujahidin, pada ketika angka kematian di Gaza meningkat kepada 212 orang termasuk 61 kanak-kanak dan 36 wanita.

Dalam kejadian semalam, komander Hussam Abu Harbeed terkorban di bangunan kediamannya ketika konflik antara Palestin dan rejim Zionis memasuki minggu kedua.

Selain itu, sekurang-kurangnya tujuh warga Palestin terkorban termasuk dua daripadanya terbunuh akibat serangan peluru berpandu di bangunan pejabat tujuh tingkat di kota Gaza dalam kejadian sama.

Pada masa sama, rejim pengganas Israel turut melancarkan serangan bom di terowong bawah tanah sejauh 15 kilometer, yang digunakan oleh Pergerakan Perjuangan Islam Palestin (Hamas), selain sembilan buah rumah milik pemimpin tertinggi pergerakan itu.

Sementara itu, di pinggir kem pelarian Jabalya, para petugas berusaha memadam kebakaran di sebuah kilang span yang berpunca daripada serangan kereta kebal rejim pengganas Israel.

Para petugas turut membersihkan serpihan-serpihan batu bangunan yang hancur di jalan raya serta berusaha memperbaiki perkhidmatan telefon dan elektrik yang rosak.

Datuk Bandar Gaza, Yahya Al-Sarraj berkata, Israel turut menyasarkan serangan secara sistematik ke infrastruktur.

“Jalan-jalan utama telah hancur termasuk jalan yang menuju hospital Al-Shifa yang turut memberi kesan kepada kebersihan dan bekalan air.

“Satu-satunya kilang rawatan air di Gaza telah menutup operasinya akibat daripada pengeboman Israel secara berterusan di kawasan sekitar serta pemberhentian pekerja.

“Malah, perkhidmatan elektrik yang diputuskan juga telah memberi kesan pada pengepaman air ke rumah,” katanya. – Agensi


Pelaburan dalam sektor strategik baharu mampu lonjak ekonomi Malaysia

KUALA LUMPUR, 12 Rabiulakhir 1443H, Rabu – Malaysia mampu membina semula kekuatan dan melonjakkan ekonomi negara menjadi lebih baik sekiranya sektor strategik baharu dapat diteroka dalam kalangan pelabur asing seterusnya menjadikannya sebagai rantaian bekalan global.

Pengerusi Majlis Pemulihan Negara (MPN) Tan Sri Muhyiddin Yassin berkata, antara sektor strategik baharu yang boleh dibangunkan dengan lebih erat ialah ekonomi digital, kesihatan awam dari segi penyelidikan penyediaan pandemik masa depan, peralatan perubatan, perubatan, kelestarian alam sekitar serta pertahanan dan keselamatan.

“Saya melihat lebih banyak ruang dan peluang untuk syarikat dari negara seperti United Kingdom (UK) untuk masuk dan melabur di Malaysia bukan sahaja dalam sektor yang sudah dipelopori tetapi juga sektor strategik yang baharu.

“Ini juga selari dengan perbincangan Menteri Kanan Perdagangan Antarabangsa dan Industri Datuk Seri Mohamed Azmin Ali dalam misi perdagangan beliau ke UK pada Oktober lepas apabila beliau telah memaklumkan hasrat syarikat dari UK untuk melabur sebanyak RM800 juta di Malaysia,” katanya.

Beliau berkata demikian kepada pemberita selepas mengadakan pertemuan khas bersama British Malaysia Chamber of Commerce (BMCC) di sini, hari ini.

Katanya, dalam MPN menyusun strategi untuk memastikan pemulihan negara didorong oleh pertumbuhan, pelaburan termasuk pelaburan langsung asing (FDI) itu penting untuk memastikan sektor strategik ekonomi negara seperti sektor pembuatan dan sektor perkhidmatan dapat terus berkembang.

“Ia juga bagi menjana peluang pekerjaan dan meningkatkan pendapatan untuk lebih ramai rakyat Malaysia.

“Dalam bergerak ke hadapan, proses pemulihan negara kita perlu terus berusaha meyakinkan pelabur mengenai prospek ekonomi Malaysia,” katanya.

Mengenai pertemuan khas yang berlangsung selama kira-kira dua jam itu, Muhyiddin berkata, perbincangan seperti ini amat penting untuk mendengar buah fikiran dan bertukar pendapat dengan pemain industri termasuk syarikat antarabangsa yang telah melabur di Malaysia dalam pelbagai sektor termasuk sektor pembuatan, perkilangan, petroleum, pertahanan, kewangan dan kesihatan.

“Ramai wakil daripada syarikat-syarikat besar dari UK yang hadir pada pagi ini membuktikan bahawa mereka berminat untuk mengetahui mengenai perkembangan proses pemulihan negara dan yakin bahawa prospek ekonomi Malaysia ke hadapan itu adalah cerah.

“Banyak perkara telah dikemukakan kepada saya dan saya telah minta BMCC untuk mengemukakan laporan dan cadangan. Saya akan memberikan ruang untuk mereka bentang dalam Majlis Pemulihan Ekonomi dan mungkin ada perkara yang boleh kita berikan perhatian dan laksanakan,” katanya.

Antara cadangan yang dikemukakan BMCC termasuklah insentif pelaburan, bantuan kos perniagaan, menyegerakan proses pengambilan pegawai dagang dalam sektor minyak dan gas.

Dalam pada itu, Muhyiddin berkata, hubungan dagang antara Malaysia dan UK adalah satu hubungan strategik yang penting untuk kedua-dua negara.

“Malaysia merupakan rakan dagang kedua terbesar UK dalam kalangan negara-negara ASEAN. Sebelum pandemik pada 2019, nilai FDI dari UK ke Malaysia adalah sebanyak £3.7 bilion tetapi pada 2020, UK tidak berada dalam senarai Top 10 FDI ke Malaysia,” katanya.

Ditanya sama ada peningkatan kes harian dan COVID-19 menjejaskan proses pemulihan negara, beliau berkata setakat ini, ia tidak memberi kesan kepada proses pemulihan.

“Memang ada peningkatan kes harian tetapi ini kategori satu, dua dan tiga… yang serius tidak begitu besar.

“Namun, ini juga perkara penting untuk diambil perhatian supaya kita tidak lupa untuk patuh kepada prosedur operasi standard termasuk penjarakan fizikal,” katanya. – Bernama


Hati mana tak tersentuh dengan mesej Forestieri

PERLAWANAN Liga Super Sabah vs JDT di Stadium Likas pada 15 Julai lalu rupanya ada mesej besar kemanusiaan.

Perlawanan terikat 1-1, sehinggalah pada minit ke 95:21, Fernando Forestieri, penyerang sensasi JDT dari Argentina menjaringkan gol kemenangan buat JDT. Saya boleh bayangkan ecstacy dan stress penyokong Sabah di saat-saat akhir itu.

Ketika seluruh pasukan JDT sibuk meraikan, ada karipap dibaling ke gelanggang. Fernando Forestieri mengutip karipap di lantai, lalu pergi ke kamera dan berkata, “With food, you don’t play because people don’t have food to eat”.

Aduh. Malunya tak tertanggung.

Rakyat Malaysia sekalian, mari kita ambil beberapa minit membiarkan rasa malu meresap masuk ke sanubari, urat saraf dan sum-sum tulang kita.

Bukankah junjungan besar kita, Rasulullah ﷺ mengajar kita agar bersikap luar biasa particular terhadap makanan?

Suatu ketika Rasulullah ﷺ bermalam di tempat Aisyah RA. Baginda melihat sepotong pecahan kuih, lalu mengambilnya, mengusapnya, dan memakannya. Kemudian, beliau bersabda, ”Berlaku baiklah kalian kepada serpihan nikmat-nikmat Allah. Jangan kalian menyia-nyiakannya. Jika ia hilang dari suatu kaum, ia tidak akan kembali kepada mereka.” (Hadis riwayat Al-Baihaqi dari Anas bin Malik, statusnya dhaif). (Rujukan Matan Arab: https://dorar.net/h/9819561c707da1d0cab4ec7147cd8038)

Tahukah anda, 8.6% penduduk Malaysia dikategorikan miskin, iaitu pendapatan isi rumahnya bawah RM2,208? Tongod, Pitas dan Kota Marudu yang terletak di Sabah dikenal pasti sebagai tiga daerah termiskin negara ini, dan kadar kemiskinan di tiga daerah ini adalah kira-kira 50% (Menteri JPM, 2021).

Kita mungkin makan cukup, tetapi tahukah kita bahawa masih ada nasi goreng dan telur yang dijual pada harga 20 sen? Inilah makanan orang miskin. Tahukah anda, berapa gaji orang miskin? Mereka hanya dapat RM300/bulan.

Bayangkan apa perasaan mereka bila melihat makanan dibazirkan. Rupanya karipap yang dibuang adalah emas bagi orang miskin.

Fernando Forestieri yang bergaji RM3juta setahun (anggaran) pun tahu nilai sepotong karipap. Apakah kita buta, tuli, pekak dan bisu? Apakah hati kita keras membatu?

Siapa yang baling karipap, itu tak penting. Secara umumnya, bila penyokong tak puas hati, banyaklah yang dicampaknya, tanpa mengira penyokong kelab mana pun.

Besarkanlah nikmat Allah dengan hatimu, dan syukurilah ia dengan lisanmu, walaupun ia hanya serpihan makanan. Mereka yang membesarkan nikmat Allah, sebenarnya sedang membesarkan sang pemberi nikmat.

Bilal Jailani
YDP ISMA Bangi


PPMM hantar surat kepada ICC, UNHCR berhubung isu Palestin

BANGI, 7 Zulkaedah 1442H, Jumaat – Persatuan Peguam Muslim Malaysia (PPMM) memohon Mahkamah Jenayah Antarabangsa (ICC) untuk segera mengeluarkan kenyataan berhubung siasatan rasmi dakwaan jenayah perang yang berlaku di wilayah Palestin.

Menurut laporan media tempatan hari ini, PPMM menghantar surat kepada ICC bagi mendapatkan perkembangan terkini berhubung siasatan itu.

Berdasarkan edaran surat yang diberikan kepada Utusan Malaysia, ICC pada Februari lalu memutuskan pihaknya mempunyai hak dan kuasa untuk menjalankan siasatan di Palestin.

Menurut surat itu, ICC kemudiannya membuat permohonan untuk memulakan siasatan pada Mac melibatkan semua perkara yang berlaku di Tebing Barat, Baitulmaqdis Timur dan Semenanjung Gaza sejak Jun 2014.

“Sebagai ahli komuniti antarabangsa, PPMM mendapati masih belum ada kenyataan rasmi daripada Pejabat Pendakwa Raya ICC tentang kedudukan siasatan mereka.

“Oleh itu, PPMM memohon kepada ICC untuk segera mengeluarkan kenyataan rasmi tentang perjalanan siasatan setakat ini,” katanya.

Selain itu, PPMM dilaporkan turut menghantar surat kepada Suruhanjaya Hak Asasi Manusia Pertubuhan Bangsa-Bangsa Bersatu (UNHRC) terhadap kesediaan badan dunia itu menyiasat insiden serangan Masjid al-Aqsa.

Katanya, UNHRC mengadakan mesyuarat khas pada 27 Mei lepas yang mana satu resolusi telah diluluskan dan mengarahkan presiden badan berkenaan menubuhkan suruhanjaya bebas siasatan antarabangsa.

Sehubungan itu, PPMM mencadangkan penubuhan pasukan keselamatan pendamai yang boleh ditugaskan untuk mengiringi dan menjaga keselamatan pasukan penyiasat di sana.

Difahamkan, perutusan surat telah dimaklumkan kepada Menteri Luar, Datuk Seri Hishammuddin Tun Hussein dan Menteri di Jabatan Perdana Menteri (Parlimen dan Undang-undang), Datuk Seri Takiyuddin Hassan.


Tiada penularan COVID-19 di sekolah di Dungun

KUALA TERENGGANU, 2 Syaaban 1442H, Isnin – Pejabat Kesihatan Terengganu menafikan satu maklumat yang tular di media sosial, kononnya berlaku penularan pandemik COVID-19 di tujuh sekolah di daerah Dungun.

Pengarah Kesihatan Negeri Terengganu, Dr Nor Azimi Yunus pihaknya tidak menerima apa-apa laporan mengenai perkara itu.

“Hentikan penyebaran maklumat tidak benar ini kerana ia hanya akan menimbulkan panik dalam kalangan masyarakat.

“Pastikan maklumat yang diperolehi dari sumber sahih sahaja sebelum dikongsi dan disebarkan di media sosial,” katanya ketika dihubungi.

Tular di media sosial kononnya berlaku penularan COVID-19 di tujuh sekolah di daerah berkenan yang terdiri daripada Sekolah Kebangsaan (SK) Paka, SK Paka 2, SK Paka 3, SK Sura, SK Pulau Serai, SK Padang Pulut dan Sekolah Kebangsaan Jenis Cina Sin Chone, yang dikatakan berpunca dari kakitangan Petronas yang positif wabak itu. – Bernama


Penutupan ruang udara Sudan dilanjut hingga 15 Ogos

KHARTOUM, 14 Muharam 1445H, Selasa – Sudan pada Isnin melanjutkan penutupan ruang udara negara itu sehingga 15 Ogos, di tengah-tengah pertempuran berterusan antara tentera dan pasukan separa tentera Pasukan Sokongan Pantas (RSF).

Pihak Berkuasa Penerbangan Awam berkata, ruang udara Sudan akan kekal ditutup kepada semua penerbangan sehingga 15 Ogos ini.

Katanya, hanya bantuan kemanusiaan dan penerbangan pemindahan yang akan diberikan pengecualian daripada penutupan itu.

Sudan telah dilanda pertempuran antara tentera dan RSF sejak April, dalam konflik yang mengorbankan lebih 3,000 orang awam dan mencederakan ribuan yang lain.

Pertubuhan Antarabangsa untuk Migrasi (IOM) menganggarkan bahawa hampir tiga juta orang telah kehilangan tempat tinggal akibat konflik semasa di Sudan. – Agensi


LHDN saman Shafee tuntut bayar tunggakan cukai RM9.41 juta

KUALA LUMPUR, 5 Syawal 1442H, Isnin – Kerajaan Malaysia melalui Lembaga Hasil Dalam Negeri (LHDN) memfailkan saman terhadap peguam Tan Sri Muhammad Shafee Abdullah menuntutnya membayar cukai pendapatan berjumlah RM9.41 juta.

Kerajaan Malaysia selaku plaintif memfailkan writ saman dan pernyataan tuntutan melalui LHDN pada 6 Mei lepas di Mahkamah Tinggi di sini dengan menamakan Muhammad Shafee, 69, sebagai defendan bagi tunggakan cukai itu selama lima tahun.

Berdasarkan penyataan tuntutan yang diperoleh menerusi sistem mahkamah (e-filing), Kerajaan Malaysia mendakwa bagi Tahun-tahun Taksiran 2011, 2012, 2013, 2014, 2016, defendan telah ditaksirkan dengan taksiran tambahan masing-masing berjumlah RM621,291.85, RM978,854.11, RM3,581,500, RM1,735,124.03 dan RM1,826,557,87 melalui Notis-notis taksiran (tambahan) bertarikh 27 Mei 2019.

Dakwa plaintif, sehingga kini defendan masih gagal membayar kepada plaintif amaun cukai pendapatan defendan yang masih terhutang dan genap masanya dan perlu dibayar bagi Tahun-tahun Taksiran 2011, 2012, 2013, 2014 dan 2016 termasuk kenaikan-kenaikan yang dikenakan ke atasnya, kesemuanya berjumlah RM9,414,708.32

Oleh itu, plaintif menuntut defendan membayar RM9,414,708.32, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.

Peguam Muhammad Farhan Muhammad Shafee yang mewakili bapanya berkata, pihaknya masih belum menerima writ saman tersebut daripada LHDN.

“Pihak kami hanya mengetahuinya (saman) melalui media,” katanya ketika dihubungi pemberita hari ini.

Sumber LHDN ketika dihubungi mengesahkan pihaknya belum menyerahkan writ saman itu kepada Muhammad Shafee dan berkata ia akan diserahkan dalam masa terdekat.

Muhammad Shafee adalah peguam kepada bekas Perdana Menteri Datuk Seri Najib Tun Razak  dalam kes melibatkan penyelewengan dana SRC International Sdn Bhd dan 1Malaysia Development Berhad (1MDB).

Muhammad Shafee  menghadapi dua pertuduhan menerima wang hasil aktiviti haram berjumlah RM9.5 juta daripada Najib serta dua pertuduhan membuat penyata yang tidak betul kepada LHDN. -Bernama


Isu SPP: KP SPRM enggan komen, biar polis selesai

KUALA LUMPUR, 22 Ramadan 1442H, Selasa – Suruhanjaya Pencegahan Rasuah Malaysia (SPRM) tidak akan meneliti dakwaan campur tangan politik dalam Suruhanjaya Pasukan Polis (SPP), kata Ketua Pesuruhjaya SPRM, Datuk Seri Azam Baki.

“Saya rasa ini adalah masalah dalaman polis. Biarkan polis menyelesaikannya sendiri, saya tidak ingin memberikan komen,” katanya.

Beliau berkata demikian selepas melancarkan program antirasuah bersama dengan Jabatan Kebudayaan dan Kesenian Nasional, hari ini.

Pada 30 April, Bekas Ketua Polis Negara, Tan Sri Abdul Hamid Bador mendakwa terdapat campur tangan politik dalam SPP dan pengurusan pasukan polis.

Dalam sidang media terakhirnya, Abdul Hamid mendakwa Menteri Dalam Negeri, Datuk Seri Hamzah Zainuddin campur tangan dalam pelantikan anggota polis kanan.

Abdul Hamid turut mengakui tidak mempunyai hubungan yang baik dengan Hamzah sepanjang memegang jawatan Ketua Polis Negara di bawah kerajaan Perikatan Nasional.


PRU sebenarnya untuk UMNO jadi PM, dakwa Tun M

KUALA LUMPUR, 6 Rabiulawal 1444H, Isnin – Desakan UMNO supaya Pilihan Raya Umum ke-15 (PRU15) dilaksanakan adalah bagi membolehkan pelantikan Perdana Menteri baharu daripada kalangan parti itu, dakwa Tun Dr Mahathir Mohamad.

Pengerusi Parti Pejuang Tanah Air itu, dalam satu kenyataan ringkas bertajuk ‘I want to advise you something’, mempersoalkan sebab di sebalik gesaan UMNO untuk mengadakan PRU.

“Bukan orang yang menerima nasihat yang salah. Pemberi nasihat yang salah. Seperti adviser British nasihatnya mesti dipatuhi.

“PRU untuk rakyat? Benarkah. PRU sebenarnya untuk UMNO jadi Perdana Menteri (PM). Jadi PM boleh curi duit, boleh lantik Peguam Negara (AG) dan AG boleh lindung penyangak,” dakwanya lagi.

Susulan mesyuarat Majlis Tertinggi UMNO pada 30 September, Setiausaha Agung parti itu, Datuk Seri Ahmad Maslan berkata, UMNO mahu Parlimen dibubarkan secepat mungkin untuk PRU15 diadakan menjelang tahun ini.

Beliau berkata, Perdana Menteri, Datuk Seri Ismail Sabri Yaakob juga dijangka membentangkan tarikh cadangan pembubaran Parlimen kepada Yang di-Pertuan Agong.

Bagaimanapun, Ahmad enggan mendedahkan tarikh yang akan dipersembahkan oleh Ismail Sabri kepada baginda.

Ismail Sabri pada Sabtu berkata, tarikh PRU15 akan diumumkan tidak lama lagi dan menggesa rakyat supaya bersabar.

Beliau juga berkata, gesaan parti untuk mengadakan PRU15 tidak lama lagi bukanlah perkara baharu dan mereka mahu mengembalikan mandat kepada rakyat.


Jangan besarkan isu hingga permain hudud

BANGI, 5 Muharram 1442H, Isnin – Sekali pun mahu mengkritik menteri, Ahli Parlimen Muar, Syed Saddiq Syed Abdul Rahman tidak sepatutnya memperbesarkan isu sehingga dilihat seakan-akan mempermainkan hukum hudud.

Terdahulu, Syed Saddiq menerusi akaun Twitter mendakwa, rakyat biasa yang langgar kuarantin, didenda RM12,000 dan dipenjara sampai lima bulan.

“Bila melibatkan menteri, undang-undang lain dipakai untuk menyelamatkan kawan.

“Kalau hudud dilaksanakan, rakyat biasa dipotong tangan, menteri potong kuku sahaja,” katanya mengkritik tindakan undang-undang yang dikenakan terhadap Menteri Perusahaan Perladangan dan Komoditi, Datuk Mohd Khairuddin Aman Razali apabila gagal mematuhi kuarantin wajib selepas pulang dari Turki.

Mengulas perkara itu, Penolong Setiausaha Majlis Ulama ISMA (MUIS), Ustaz Ahmad Syamil Mohd Esa berkata, kenyataan bekas Menteri Belia dan Sukan itu jelas menunjukkan beliau seperti meremehkan pelaksanaan hudud.

Beliau berkata, perlu difahami bahawa isu berkaitan hukum hudud sudah disepakati mesti dilaksanakan tanpa sebarang kompromi.

“Jangan sekali-kali masuk dalam perdebatan mengenai keabsahannya.

“Kenyataan Syed Saddiq menunjukkan penentangan secara tak langsung terhadap agenda melaksanakan hukum Allah kerana beliau menyentuh isu itu secara spesifik,” katanya kepada Ismaweb.net, hari ini.

Kesal dengan kenyataan itu, Ustaz Ahmad Syamil mengingatkan Syed Saddiq supaya berhati-hati dengan kritikannya, tidak perlu menyelar sehingga mengaitkan hukum Allah yang termaktub dalam al-Quran.

Merujuk surah At-Taubah ayat 65, beliau berkata, keceluparan itu dibimbangi termasuk dalam perihal orang munafik yang suka bermain dengan ayat-ayat Allah SWT.

“Dan apabila engkau bertanya mereka (wahai Muhammad) mereka pasti akan berkata: Kami hanya bersembang-sembang dan bermain-main.

“Katakanlah (wahai Muhammd): Adakah dengan Allah, ayat-Nya dan Rasul-Nya kamu (tergamak) untuk perolok-olokkan? [At-Taubah:65].

“Sepatutnya perihal hudud sudah disepakati bahawa ia mesti diterima tanpa sebarang kompromi,” katanya.


Lebih setengah juta rakyat Malaysia daftar terima vaksin COVID-19

KUALA LUMPUR, 13 Rejab 1442H, Khamis – Sejak pendaftaran vaksin COVID-19 di bawah Program Imunisasi COVID-19 Kebangsaan dibuka secara rasmi melalui aplikasi MySejahtera, seramai 637,000 individu telah mendaftar sebagai penerima menerusi medium tersebut setakat 9 malam tadi.

Ketua Penolong Pengarah Kanan Bahagian Kawalan Penyakit Kementerian Kesihatan Dr Mahesh Appannan berkata pada masa ini aplikasi berkenaan dilihat sebagai medium paling berkesan untuk menyebarkan maklumat mengenai COVID-19 termasuk program vaksinasi.

“Aplikasi MySejahtera sekarang mempunyai hampir 21 juta pengguna unik dan mereka semua aktif, setiap hari kita dapat hampir 18 hingga 20 juta check-in. Itu menunjukkan banyak interaksi dan penggunaan MySejahtera dalam kalangan rakyat.

“Buat masa ini kita memang tidak mewajibkan penggunaan MySejahtera tetapi menggalakkan rakyat Malaysia untuk menggunakannya. Mewajibkan sesuatu bukan selalunya strategi kami, ia datang dengan kesukarelaan,” katanya dalam program Ruang Bicara terbitan Bernama TV dengan tajuk ‘Vaksin COVID-19: Selamat dan Berkesan?’.

Exco Perancangan Strategik Kempen Vaksinasi Medical Mythbusters Malaysia Dr Megat Mohamad Amirul Amzar Megat Hashim turut menjadi tetamu program itu.

Petang semalam, Perdana Menteri Tan Sri Muhyiddin Yassin melancarkan program pendaftaran vaksinasi COVID-19 melalui aplikasi MySejahtera bagi memudahkan pelaksanaan program imunisasi itu.

Majlis pelancaran diadakan selepas perdana menteri menerima suntikan pertama daripada dua dos vaksin Pfizer-BioNTech di Pejabat Kesihatan Putrajaya pada 2.43 petang, sekali gus menjadi individu pertama menerima vaksin itu di negara ini.

Pendaftaran melalui Aplikasi MySejahtera merupakan antara lima kaedah pendaftaran secara dalam talian atau secara manual yang disediakan kerajaan untuk orang ramai mendapatkan suntikan vaksin COVID-19 dalam negara.

Selain aplikasi MySejahtera, satu lagi kaedah secara dalam talian ialah melalui laman sesawang khas www.vaksincovid.gov.my manakala bagi pendaftaran secara manual, orang ramai boleh mendaftar dengan menghubungi talian hotline (akan dimaklumkan kemudian), hadir di fasiliti klinik kesihatan awam dan swasta atau menerusi program bantuan bagi penduduk di kawasan luar bandar dan pedalaman.

Dalam pada itu, Dr Mahesh turut memberi jaminan mengenai keselamatan data pengguna MySejahtera memandangkan aplikasi tersebut di bawah akta penting seperti Akta Perubatan 1971 dan Akta Pencegahan dan Pengawalan Penyakit Berjangkit 1988, selain turut menjalankan hubungan strategik dengan Agensi Keselamatan Siber Negara.

Selain itu, beliau berkata sebanyak 48 peratus kontak rapat COVID-19 berjaya dikesan melalui aplikasi MySejahtera. – Bernama


DAP bela penceroboh tanah?

BANGI, 9 Jamadilawal 1442H, Khamis – Pelik! Mengapa parti tamak haloba, DAP sering membuat tindakan yang bertentangan dan bercanggah daripada undang-undang negara?

Demikian persoalan ditimbulkan rata-rata pengguna media sosial terhadap sikap DAP yang kononnya tunjuk ‘hero’ kepada pihak atau individu yang terbukti bersalah.

Sikap parti itu jelas dalam beberapa isu sebelum ini, termasuk pembinaan kuil secara haram dan pencerobohan tanah milik kerajaan Pahang di Raub.

Semalam, Ahli Dewan Undangan Negeri (ADUN) DAP, Chow Yu Hui menyifatkan keputusan Mahkamah Tinggi Kuantan menolak semakan kehakiman difailkan 204 pekebun durian Raub, sebagai mengecewakan.

“Hak masuk (ke tanah kebun) tidak diberikan, kami semua rasa hampa,” katanya.

Membidas kenyataan ADUN Tras itu, pemilik akaun Facebook Nordin Sariju berkata, sebagai wakil rakyat, Yu Hui sepatutnya menegakkan undang-undang, bukan menjaga kepentingan kaumnya sahaja.

“DAP, jika kaum dia langgar undang-undang tidak salah. Parti paling rasis,” tulis Mohd Radzuan Ibrahim.

“Baguslah kecewa. Semoga tahu diri negara ada undang-undang,” kata Solehah Remot.

Sementara itu, Mazrul Firas berkata, meskipun permohonan pekebun ditolak, tetapi mereka masih tidak didakwa dan dibiarkan bebas walaupun jelas menceroboh.

“Patut perlu denda sebab berapa banyak mereka dah tebang balak dekat kawasan itu,” tulis Hantu Hantu.

“Kerajaan Malaysia jangan mengalah jadi kerajaan yang berdaulat yang punya undang-undang,” kata Ali Roxtam.

Semalam, mahkamah memberikan dua alasan dalam menolak permohonan plaintif, iaitu pekebun tidak seharusnya membuat permohonan kebenaran semakan kehakiman kerana notis pengosongan yang dikeluarkan pentadbir tanah, bukanlah satu keputusan atau tindakan yang boleh disemak di mahkamah.

Selain itu, mahkamah juga mendapati pekebun ialah penceroboh di tanah berkenaan, justeru Sebagai pihak yang menceroboh, mereka tidak mempunyai locus standi (hak di sisi undang-undang) untuk memfailkan permohonan semakan kehakiman.


Semakan arah kiblat boleh dibuat petang esok: Mufti Selangor

SHAH ALAM, 26 Syawal 1443H, Jumaat – Semakan ketetapan arah kiblat khususnya di kediaman masing-masing boleh dibuat esok, bermula pukul 5.10 petang hingga 5.35 petang susulan peristiwa Istiwa A’dzam.

Mufti Selangor Datuk Dr Anhar Opir berkata Istiwa A’dzam yang akan berlaku pada 5.18 petang esok merupakan satu peristiwa yang kedudukan matahari akan berada tepat di atas Kaabah, dan masyarakat di Selangor berpeluang membuat semakan arah kiblat yang tepat dengan menggunakan bayang daripada objek yang tegak.

“Semakan boleh dibuat dengan menggunakan sebarang objek lurus dan tegak yang berada di sekitar. Tempoh masa semakan bayang bermula pukul 5.10 petang hingga 5.35 petang,” katanya dalam kenyataan hari ini. – Bernama


Demi faedah rakyat, DAP boleh bekerjasama dengan UMNO

GEORGE TOWN, 7 Syaaban 1442H, Ahad – DAP hari ini mengulangi tidak akan bekerjasama dengan UMNO melainkan Jawatankuasa Eksekutif Pusat (CEC) parti memutuskan untuk berbuat demikian.

Setiausaha Agung DAP Lim Guan Eng berkata pendirian CEC berhubung kerjasama politik dengan UMNO, khususnya bagi menghadapi Pilihan Raya Umum ke-15 (PRU15), masih tidak berubah.

“Saya tegaskan di sini bahawa DAP tidak akan bekerjasama dengan pemimpin kleptokrat pada PRU akan datang. Ini kekal sebagai pendirian parti melainkan CEC membuat keputusan lain pada masa akan datang,” katanya dalam ucapan pembukaan Konvensyen Biasa DAP Pulau Pinang 2021 di SPICE Arena, di sini.

Beliau berkata DAP bagaimanapun boleh bekerjasama untuk faedah rakyat seperti di Johor dan Perak, di mana kerajaan negeri yang diterajui oleh UMNO menyediakan peruntukan kepada semua kawasan yang diwakili pembangkang.

“Kita boleh hadiri mesyuarat dan berbincang dengan kerajaan negeri yang diketuai UMNO berhubung isu-isu rakyat demi kepentingan rakyat,” katanya.

Sebagai contoh, DAP katanya bersedia bekerja dengan ahli Parlimen UMNO bagi memaksa kerajaan Perikatan Nasional mengadakan sidang Parlimen serta menyemak semula undang-undang yang dianggap kejam seperti kompaun RM10,000 terhadap individu dan RM50,000 ke atas syarikat yang didapati melanggar prosedur operasi standard pencegahan COVID-19.

Lim yang juga Ahli Parlimen Bagan, berkata kesemua 42 ahli Parlimen DAP masih bersama parti itu, dan beliau menyeru kesemua ahli Parlimen pembangkang bersatu dan menggesa kerajaan agar sidang Parlimen diadakan.

Sementara itu, Pengerusi DAP Pulau Pinang Chow Kon Yeow mengingatkan kesemua ahli DAP agar tidak mengambil mudah pada PRU akan datang dengan menganggap parti tersebut akan dapat mempertahankan kerajaan negeri dengan senang.

Ini kerana katanya kerajaan negeri perlu menangani tiga krisis semasa dengan jaya, iaitu kesihatan, ekonomi dan politik, jika mahu meraih kepercayaan rakyat pada PRU15.

“Jangan anggap DAP dan Pakatan Harapan boleh menang dengan mudah di Pulau Pinang. Jika kerajaan negeri gagal mainkan peranan dan selesaikan tiga krisis tersebut, kita akan hilang kepercayaan pengundi,” katanya. – Bernama


Putra harap dapat kerjasama dengan PN: Ibrahim Ali

KUALA LUMPUR, 6 Zulhijjah 1444H, Ahad – Parti Bumiputera Perkasa Malaysia (Putra) berharap dapat bekerjasama dengan Perikatan Nasional (PN), dan diberi peluang oleh gabungan itu untuk bertanding pada Pilihan Raya Negeri (PRN) nanti.

Presidennya, Datuk Ibrahim Ali berkata, tanpa mengharapkan jumlah kerusi yang banyak, Putra sedia bertanding di mana-mana jua sekiranya diberi peluang, malah tidak ada masalah untuk bertanding dengan menggunakan logo PN.

“Saya ingin nyatakan di sini bahawa Putra tidak akan jadi tukang sorak. Kita boleh bersama jika kita diiktiraf. Kalau tak banyak sekalipun (perlu) ada bukti, tanda bahawa kita dapat bersama.

“Kalau diberi kesempatan bekerjasama dengan PN, kalau boleh dua (atau) tiga kerusi juga tiada masalah, beri di mana sekalipun tidak kisah,” katanya pada sidang media selepas merasmikan Perhimpunan Agung Tahunan Putra kali Keempat di sini, hari ini.

Ibrahim berkata, beliau sudah menyampaikan hasrat itu kepada Setiausaha Agung PN Datuk Seri Hamzah Zainudin dan Setiausaha Agung PAS, Datuk Seri Takiyuddin Hassan dalam petemuan mereka sebelum ini.


GRS tubuh jawatankuasa khas teliti peningkatan pengundi Sabah

KOTA KINABALU, 29 Rabiulawal 1444H, Rabu – Gabungan Rakyat Sabah (GRS) akan menubuhkan jawatankuasa khas di setiap daerah untuk mengenal pasti serta meneliti peningkatan mendadak jumlah pengundi di negeri itu  seperti dilaporkan baru-baru ini, kata Pengerusinya, Datuk Seri Hajiji Noor.

Hajiji yang juga Ketua Menteri Sabah berkata, jawatankuasa khas yang terdiri daripada jentera parti itu, akan bertindak mengenal pasti pengundi yang didaftarkan di kawasan masing-masing (jentera parti) adalah benar dan sah.

“Mereka (jentera parti di setiap daerah) lebih tahu siapa pengundi di kawasan masing-masing. Mereka telah menetap dan tinggal di kawasan itu selama puluhan tahun, jadi mereka tahu siapa pengundi itu sama ada orang di situ atau sebaliknya.

“Selepas selesai penelitian tersebut, satu laporan akan dikeluarkan,” katanya kepada pemberita selepas melancarkan minyak masak jenama ‘Sayang’ dikeluarkan Sawit Kinabalu Sdn Bhd di sini hari ini.

Sebelum ini, dilaporkan berlaku peningkatan mendadak jumlah pengundi di Sabah iaitu daripada 1,064,686 orang pada 2018 semasa Pilihan Raya Umum ke-14 (PRU14) kepada 1,638,806 orang menjelang PRU15.-  Bernama


Pengendali, wartawan Al Jazeera dipanggil beri keterangan

KUALA LUMPUR, 18 Zulkaedah 1441H, Jumaat – Empat individu termasuk petugas agensi berita antarabangsa Al Jazeera dipanggil ke Bukit Aman hari ini bagi memberi keterangan berhubung sebuah dokumentari mengenai cara Malaysia menangani pendatang tanpa izin ketika penularan wabak COVID-19.

Timbalan Pengarah (Siasatan/Perundangan) Jabatan Siasatan Jenayah Bukit Aman DCP Mior Faridalathrash Wahid ketika dihubungi Bernama berkata, antara yang dipanggil ialah pengendali dan wartawan Al Jazeera bagi membantu siasatan itu.

Mereka tiba di Bukit Aman bersama tujuh peguam kira-kira 8.50 pagi tadi dan cuba mengelak ditemu bual pemberita di lokasi.

Kes berkenaan disiasat menurut Seksyen 4(1) Akta Hasutan 1948 dan Seksyen 500 Kanun Keseksaan kerana menyiarkan berita fitnah, serta Seksyen 233 Akta Komunikasi dan Multimedia 1998 kerana menyalahgunakan rangkaian perkhidmatan secara tidak wajar.

Pada Rabu lepas, Bernama melaporkan sebanyak lima laporan polis dibuat oleh beberapa pihak termasuk Jabatan Imigresen Malaysia berhubung dokumentari yang disiarkan agensi berita itu dan polis mengenal pasti beberapa individu untuk dipanggil bagi membantu siasatan kes.

Al Jazeera sebelum ini menyiarkan dokumentari bertajuk ‘Locked Up in Malaysia’s Lockdown’ berdurasi 25 minit 50 saat yang mengecam layanan terhadap pendatang tanpa izin ketika Malaysia melaksanakan langkah menangani COVID-19. – Bernama


COVID-19: Wuhan laksana semula perintah berkurung

WUHAN, 29 Zulhijjah 1443H, Jumaat – Kira-kira sejuta penduduk di pedalaman Wuhan terpaksa menjalani semula perintah berkurung sekurang-kurangnya empat hari berikutan penemuan empat kes baru.

China sebelum ini mengamalkan strategi ‘Zero COVID’ termasuk pelaksanaan ujian secara besar-besaran, peraturan pengasingan yang ketat dan juga penutupan kedai-kedai.

Langkah ini dilakukan bagi mengawal kes kematian berbanding beberapa negara lain.

Bagaimanapun strategi itu berdepan tentangan masyarakat setempat kerana diangap menjejaskan keadaan ekonomi selain berdepan tekanan sekatan.

Wuhan bandar yang didiami oleh 12 juta penduduk mengesan dua kes baru tanpa gejala dua hari lalu.

Manakala dua lagi kes dikesan melalui kontak rapat yang berlaku selepas pengumuman perintah berkurung berkuat kuasa semalam.

Wuhan mula dikenali di seluruh dunia pada awal 2020 sebagai tempat pertama sainstis mengesan COVID-19 sekali gus menjadikan bandar pertama yang mengenakan sekatan yang ketat. – Agensi


Jiao Zong tetap pendirian tak mahu gabung SJKC mikro

MELAKA, 6 Safar 1444H, Sabtu – Pengerusi Jiao Zong, Cheah Lek Aee mengulangi pendirian pertubuhan radikal Cina itu yang sebelum ini menentang rancangan penggabungan Sekolah Jenis Kebangsaan Cina (SJKC) mikro.

Beliau berkata, walaupun dalam masa terdekat Kementerian Pendidikan Malaysia (KPM) bakal mengadakan mesyuarat untuk membincangkan isu ini, Jiao Zong bertegas tidak akan berganjak daripada pendirian.

Katanya, Jiao Zong akan tetap menentang cadangan yang dikemukakan oleh KPM dan hanya akan bersetuju dengan rancangan memindahkan SJKC mikro ke tempat lain.

“Sekiranya SJKC tiada murid, tiada lokasi untuk dipindahkan dan perlu ditutup, maka lesen sekolah perlu dikekalkan dan perlu disahkan secara hitam putih sehingga lokasi sesuai dikenal pasti untuk pemindahannya.

“Kami tegaskan sekali lagi, kami hanya bersetuju untuk memindahkan sekolah, bukan penggabungan sekolah, kerana bila digabungkan bilangan SJKC akan berkurangan, bila kurang sebuah, nak tambah balik sangat sukar, inilah pendirian Dong Jiao Zong,” katanya.

Beliau berkata demikian ketika menghadiri Majlis Ulang Tahun ke-71 Program Kutipan Sumbangan Jiao Zong untuk Pendidikan Cina dan Sesi Perkongsian oleh Jiao Zong.

Turut hadir wakil dari Persatuan Guru, Lembaga Pengurus Sekolah Cina dan guru besar SJKC kesemuanya dari Melaka.

Enggan berganjak daripada pendirian itu, Lek Aee menyatakan bahawa Jiao Zong adalah sebuah pertubuhan bukan kerajaan dengan kemampuan kewangan yang terbatas.

Oleh itu, katanya, ia bergantung kepada sokongan masyarakat Cina dalam perjuangannya mempertahankan pendidikan Cina.

“Sepanjang tempoh negara dilanda COVID-19, sumber kewangan Jiao Zong telah teruk terjejas. Oleh itu, sasaran RM3 juta telah ditetapkan sempena ulang tahun ke-71 Program Kutipan Sumbangan Jiao Zong untuk memastikan semua usaha mempertahankan pendidikan Cina terus dilaksanakan,” katanya.

BERITA BERKAITAN:


Kereta terhumban: Bayi 4 bulan, 3 kanak-kanak antara 9 disahkan maut

KUCHING, 17 Jamadilawal 1442H, Jumaat – Dua wanita, tiga remaja, tiga kanak-kanak serta seorang bayi lelaki berusia empat bulan disahkan meninggal dunia dalam tragedi kenderaan pacuan empat roda (4WD) terhumban ke dalam Sungai Batang Lupar di Jeti Feri Friso, kira-kira 120 kilometer dari sini, jam 3 petang tadi.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sarawak berkata, mereka dikenal pasti sebagai Ronany Ting, 33, yang memandu 4WD itu serta penumpang Siti Aisha Abdullah, 36.

Turut terkorban ialah Nor Shuhada Mohamad, 16 (perempuan); Khairunnisa Muhamad, 14 (perempuan); Alvin Phang, 12 (lelaki) dan tiga kanak-kanak lelaki iaitu Wallace Phang,7; Mohd Aiman Mohd Hamdan, 7 dan Muhd Mustaqim Mohd Hamdan, 5.

Bayi lelaki itu pula dikenal pasti sebagai Mohd Ahmad Mohd Hamdan.

“Pengesahan kematian mangsa telah dibuat oleh (seorang) pegawai perubatan di Klinik Kesihatan Beladin,” kata jurucakap itu.

Menurut jurucakap itu, kesemua mangsa yang mempunyai pertalian kekeluargaan tersebut dipercayai dalam perjalanan dari Sibu, kira-kira 200 km dari lokasi tragedi, ke bandar raya Kuching sebelum kejadian.

“Punca kejadian kemalangan kenderaan tersebut masih dalam siasatan pihak berkuasa yang berkenaan,” katanya.

Feri Triso merupakan perkhidmatan penghubung kepada projek jalan pesisir Sarawak yang dikenali sebagai Sarawak Second Trunk Road yang merentasi beberapa batang sungai yang lebar dan menjadi pilihan pengguna jalan raya di negeri ini berikutan pembinaan Lebuhraya Pan Borneo yang masih belum siap.

Jarak di antara tebing ke tebing Sungai Batang Lupar di mana Feri Triso itu beroperasi ialah kira-kira lima km dan sebuah projek bagi membina sebuah jambatan merentasi sungai berkenaan sedang dilaksanakan oleh kerajaan Sarawak. – Bernama


4,400 hektar tanah diceroboh mesti dikembalikan pada kerajaan!

Oleh Athirah Huda Zalhe

BANGI, 28 Rabiulakhir 1442H, Isnin – Pertubuhan-Pertubuhan Pembela Islam (PEMBELA) merancang mengadakan solat hajat menjelang keputusan kes pencerobohan tanah kerajaan di Raub, Pahang pada 23 Disember ini.

9 Disember lalu, Mahkamah Tinggi Kuantan menangguhkan keputusan permohonan pendengaran kes semakan kehakiman difailkan 110 pekebun haram berikutan terdapat afidavit baharu dikemukakan pihak plaintif.

Penangguhan dibuat Hakim Datuk Zainal Azman Ab Aziz bagi membolehkan pihak responden dan plaintif menyelesaikan pengurusan kes dan meneliti afidavit baharu untuk mengguna pakai keputusan yang sama terhadap satu lagi permohonan difailkan 94 lagi pekebun durian di Raub.

Ini menjadikan keseluruhan sebanyak 204 pekebun memfailkan permohonan semakan kehakiman terhadap enam responden iaitu Pentadbir Tanah Daerah Raub, Pengarah Jabatan Perhutanan Negeri Pahang (JPNP), kerajaan Pahang, Perbadanan Kemajuan Pertanian Negeri Pahang (PKPP), Royal Pahang Resources PKPP Sdn Bhd an Pejabat Penasihat Undang-Undang Negeri Pahang.

Walaupun kecewa dengan penangguhan itu, Pengerusi PEMBELA, Haji Aminuddin Yahaya mengharapkan 23 Disember ini menjadi penentu akhir kepada isu pencerobohan di negeri berkenaan.

“Pelbagai isu rakyat, Melayu dan Islam kita bawa dan suarakan, dan ia berakhir dengan khabar gembira dan berpihak kepada kita semua.

“Kita juga berharap isu pencerobohan tanah ini juga memberi hasil yang memihak kepada kita dan rakyat khususnya,” katanya kepada Ismaweb.net, hari ini.

Memandangkan situasi pandemik yang masih melanda negara, PEMBELA tiada rancangan untuk mengadakan perhimpunan umum, sebaliknya hanya solat hajat sahaja akan diadakan sehari sebelum keputusan mahkamah.

“InsyaAllah kita akan adakan solat hajat pada malam sebelum keputusan.

“Kita tidak buat himpunan, tetapi kita menyeru semua rakyat terutama orang Pahang untuk hadir ke mahkamah bagi mendengar keputusan pada 23 Disember ini,” kata Haji Aminuddin.

Beliau berkata, tiada apa yang diharapkan bagi pihak PEMBELA melainkan 4,400 hektar tanah yang diteroka dikembalikan semula kepada kerajaan.

“Dan kita juga mengharapkan sebahagian tanah itu diberikan kepada veteran-veteran tentera,” katanya.

Sebelum ini, Setiausaha Kerajaan Negeri, Datuk Seri Dr Sallehuddin Ishak memaklumkan, kerajaan Pahang kerugian RM30 juta hasil cukai tanah dalam isu pencerobohan tanah untuk penanaman durian secara haram di Raub.

Beliau berkata, nilai kerugian itu berdasarkan kadar terendah pajakan dan cukai tanah untuk tempoh 10 tahun.

Dakwanya, durian yang dikeluarkan ladang haram jelas tidak memiliki pensijilan myGAP, melanggar peraturan dan menyalahi protokol pengeksportan sekali gus boleh menjejaskan industri durian negara selain memberi kesan kepada alam sekitar dan menjejaskan kelestarian alam khususnya hutan simpan serta sumber air.


Konflik Yaman makin buruk, petani dihalang berniaga

SANAA, 5 Zulhijjah 1444H, Sabtu – Sekatan berterusan akibat konflik di Yaman menyebabkan kerugian kewangan yang besar kepada petani luar bandar apabila mereka tidak dapat menjual ternakan kerana akses pasaran yang terhad.

Konflik berlarutan kini memasuki tahun kesembilan, membawa kesan buruk kepada ekonomi negara itu, menyebabkan petani luar bandar tidak dapat menjual ternakan mereka kerana sekatan.

Ketika Yaman mengalami kejatuhan ekonomi, ditambah pula dengan turun naik harga dan penurunan nilai mata wang tempatan, kos daging melonjak ke tahap yang membimbangkan.

Periuk api di tepi jalan yang ditanam oleh Houthi telah menyekat laluan ke bandar-bandar, menghalang penduduk Yaman daripada menjual ternakan mereka.

Gabungan kegawatan ekonomi dan halangan fizikal mencipta senario yang menakutkan bagi petani, sekali gus memburukkan lagi masalah ekonomi serta krisis kemanusiaan di Yaman.

Yaman telah dilanda keganasan dan ketidakstabilan sejak 2014, apabila pemberontak Houthi yang bersekutu dengan Iran menawan sebahagian besar negara itu, termasuk ibu kota Sanaa.

Keadaan bertambah buruk apabila pakatan tentera yang diketuai Arab Saudi memasuki perang pada 2015 untuk menghalang keuntungan tentera Houthi dan mengembalikan semula kerajaan Yaman.

Sejak 2016, pakatan yang diketuai Arab Saudi mengenakan sekatan di lapangan terbang Sanaa sebagai sebahagian daripada kempennya menentang pemberontak Houthi.

Negara yang dilanda perang itu bagaimanapun mula menyaksikan keadaan semakin merosot selepas sembilan tahun berperang di tengah-tengah usaha PBB untuk menyelesaikan konflik itu. -Agensi


Segera usir 1.2 juta warga China dari Malaysia, gesa mereka serah diri

Oleh Ainul Illia Meor Suzurudin

BANGI, 6 Muharam 1444H, Khamis – Dengan terbongkarnya maklumat bahawa lebih 1.2 juta warga China masih berada di Malaysia selepas tiba ke negara ini dalam tempoh di antara 2018 hingga 2021, ia menimbulkan rasa kurang senang penduduk negara ini sekali gus menyebabkan kebimbangan.

Bahkan, penganalisis jenayah dan bekas Ketua Operasi Imigresen KLIA, Shahul Hamid berkata, keberadaan mereka di negara ini mencetuskan kemungkinan besar penglibatan dalam aktiviti jenayah terutama kes penipuan dalam talian yang semakin berleluasa.

“Rakyat kurang senang dengan perkara ini kerana jumlah yang ‘hilang’ terlalu tinggi. Itu baru China, kita tak tahu lagi jumlah warga dari negara lain yang belum dibongkar.

“Jadi kebanyakan mereka pula menjalankan operasi perjudian atas talian dan menjadi ‘scammer’. Banyak tangkapan juga dilakukan oleh pihak Polis Diraja Malaysia (PDRM). Ini sudah tentu boleh mengancam keselamatan dan ekonomi negara,” katanya ketika dihubungi Ismaweb.net, hari ini.

Justeru, beliau yang juga Presiden Persatuan Bekas Kakitangan Imigresen Malaysia menggesa pihak berkuasa untuk segera membanteras kes ‘kehilangan’ berkenaan dan mengusir keluar mereka yang duduk secara haram di negara ini.

Sementara itu, mengulas kewajaran penubuhan Suruhanjaya Siasatan Diraja (RCI) bagi menyiasat perkara ini, beliau berpandangan ia tidak diperlukan dan cukup dengan tindakan tegas pihak berwajib.

“Tak perlu buat RCI kerana apa yang berlaku ini memerlukan tindakan tegas pihak sepatutnya. Berkemungkinan juga sebelum ini dalam keadaan pandemik COVID-19 mereka mengambil kesempatan tak nak keluar dari Malaysia.

“Jadi mereka sekarang ini perlu digesa untuk serah diri, dan meninggalkan negara ini,” katanya.

Terdahulu, Pesuruhjaya PAS Kedah, Datuk Ustaz Ahmad Yahaya mengesyorkan RCI ditubuhkan bagi menyiasat isu 1.2 juta warga China yang tidak keluar selepas tiba ke negara ini dalam tempoh tiga tahun lalu.

Katanya, tindakan ini bagi memastikan siasatan dilakukan dengan lebih terbuka dan bebas.

Pautan berkaitan:


Arak tidak bawa kebaikan, mengapa MCA pertahan penjualan?

Oleh Zuhayati Yazid

BANGI, 2 Rabiulakhir 1443H, Ahad – Pengambilan minuman keras yang mengundang seribu kemudaratan bukanlah satu keperluan dalam kalangan masyarakat bukan Islam.

Atas dasar itu, Pengerusi Pertubuhan Keilmuan Nasional, Zambri Isa menyifatkan, langkah Dewan Bandaraya Kuala Lumpur (DBKL) meneruskan larangan penjualan minuman keras di kedai runcit, kedai serbaneka dan kedai ubat Cina dilihat sebagai tindakan tepat serta bijak.

“Hakikatnya, arak bukan lambang kemodenan dan ia tiada kaitan langsung dengan berjaya atau tidaknya tetapi ia melibatkan soal nyawa dan kesihatan.

“MCA harus faham tindakan DBKL itu adalah untuk menjaga kemaslahatan semua pihak, tidak dinafikan arak  dibenar untuk mereka bukan beragama Islam, tetapi ia banyak membawa keburukan,” katanya kepada Ismaweb.net, hari ini.

Tegas Zambri, kesan langsung pengambilan arak boleh menjejaskan kesihatan dan rangsangan sel otak terganggu sekali gus menggurangkan ketajaman penglihatan, daya ingatan serta pelbagai kesan buruk lain.

Katanya lagi, MCA seharusnya berfikiran terbuka dan melihat larangan itu sebagai kekangan demi menjaga kesihatan rakyat.

“Kalau lihat banyak berlaku kemalangan di jalan raya yang disebabkan pemandu mabuk semuanya berpunca daripada pengambilan arak, jadi perkara ini boleh kita kawal jika penjualan itu dilarang.

“Arak bukanlah keperluan tetapi langsung tidak membawa kebaikan sebaliknya lagi merosakan diri,” ujarnya lagi.

Malah, tegas beliau terbukti ada kajian saintifik menunjukkan seseorang yang mengambil minuman keras dalam masa satu jam boleh menyebabkan keadaan tidak stabil dan hilang kawalan diri.

“Bukan itu sahaja, pengambilan boleh mencetuskan kejadian membunuh diri, jenayah, kemalangan, tindakan keganasan serta masalah kesihatan semakin menggerunkan,” ujarnya.

Justeru, beliau menggesa DBKL terus menggunakan kuasa yang diberikan sebaik-baiknya.

Malah, DBKL juga boleh bekerjasama dengan Jabatan Agama Islam Wilayah (Jawi) bagi memantapkan lagi pemantauan dari semasa ke semasa selain menjayakan larangan penjualan berkenaan.

Sebelum ini, MCA menyatakan rasa tidak puas hati terhadap pengumuman DBKL yang meneruskan larangan penjualan minuman keras di kedai runcit, kedai serbaneka dan kedai ubat Cina berkuat kuasa, 1 November lalu.

Pengerusi Jawatankuasa Perhubungan MCA Wilayah Persekutuan, Datuk Nicole Wong Siaw Ting berkata, larangan itu disifatkan sebagai satu tindakan terkebelakang di era moden ini.


Kes COVID-19 di China meningkat lepasi 13,000

BEIJING, 1 Ramadan 1443H, Ahad – Ketika kebanyakan negara sudah mula melonggarkan sekatan COVID-19, China pula sedang menguatkuasakan kembali perintah berkurung di Shanghai susulan penularan wabak itu.

China hari ini melaporkan sejumlah 13,287 kes jangkitan harian baharu – paras tertinggi sejak Februari 2020 – dengan majoriti wilayah Jilin dan Shanghai menutup seluruh bandar.

Negara itu melaporkan 1,506 kes yang disahkan pada hari sebelumnya, kata pihak berkuasa kesihatan negara pada Ahad.

Namun, jumlah kes asimtomatik – yang tidak diklasifikasikan China sebagai kes disahkan positif – meningkat kepada 11,781 pada Sabtu berbanding 7,869 pada hari sebelumnya.

Daripada kes baharu yang disahkan, 1,455 adalah penularan tempatan dengan 956 kes dikesan dari Jilin dan 438 kes dari Shanghai.

Timbalan Perdana Menteri China, Sun Chunlan menggesa Shanghai – bandar hab kewangan – untuk mengambil langkah tegas dan pantas bagi menbendung wabak itu.

Bandar itu telah berusaha menghentikan wabak dengan mengenakan dua peringkat penutupan, yang mendorong pengeluar menghenti operasi dan menyebabkan kesesakan teruk di pelabuhan Shanghai.

Kebanyakan jalan di Shanghai sunyi ketika penutupan seluruh bandar, dengan hampir 70 peratus beban kes jangkitan tempatan direkodkan daripada ujian saringan besar-besaran kepada 25 juta penduduknya.

Bagaimanapun, pihak berkuasa bandar mengakui sedang bergelut untuk membendung wabak, dengan ribuan orang kini dikuarantin dan kapasiti pekerja kesihatan diperluaskan. – Agensi


KL Summit rakam takziah atas pemergian Dr Soberi Awang

BANGI, 13 Muharam 1445H, Isnin – Sidang Kemuncak Kuala Lumpur (KL Summit) merakamkan ucapan takziah atas pemergian Timbalan Pengerusi Majlis Ulama ISMA (MUIS), Ustaz Dr Mohd Soberi Awang yang meninggal dunia akibat serangan jantung, pagi Ahad.

Allahyarham yang juga Pensyarah Fakulti Syariah dan Undang-Undang USIM disahkan meninggal dunia kira-kira jam 7.55 pagi semalam ketika menyampaikan kuliah Subuh di Surau Al-Ittihadiyyah, Seksyen 9, Shah Alam.

Setiausaha Agung KL Summit, Dr Abdel Razak Makri berkata, pihaknya mengucapkan takziah kepada seluruh keluarga Allahyarham dan pertubuhan Ikatan Muslimin Malaysia (ISMA).

“Kita mendoakan kepada Allah supaya mengurniakan limpahan rahmat ke atas Allahyarham dan memasukkannya ke dalam Syurga bersama para Nabi, Syuhada dan orang soleh.

“Semoga keluarganya dikurniakan kesabaran dan ketenangan yang tinggi. Kita milik Allah dan kepadaNya kita kembali,” katanya dalam satu kenyataan.

KL Summmit ini adalah platform antarabangsa untuk pemimpin, intelektual dan cedekiawan Muslim dari seluruh dunia berbincang mengenai isi-isu yang timbul di dunia Islam.

Ia merupakan hasil idea mantan Presiden Ikatan Muslimin Malaysia (ISMA), Ustaz Abdullah Zaik Abdul Rahman.

Lebih daripada 80 pemikir telah berjaya dikumpulkan dari lebih 14 buah negara Islam, diadakan buat pertama kalinya pada November 2014.


Pakej 5G RAHMAH, Insentif Pascabayar RAHMAH Penjawat Awam dilancar hari ini

KUALA LUMPUR, 12 Safar 1445H, Selasa – Menteri Komunikasi dan Digital, Fahmi Fadzil akan melancarkan Pakej 5G RAHMAH dan Insentif Pascabayar RAHMAH Penjawat Awam hari ini yang akan memanfaatkan segenap lapisan masyarakat.

Beliau dijangka akan memberikan perincian mengenai pakej dan insentif berkenaan yang telah diumumkan pada 7 Ogos lepas sebagai antara inisiatif Kerajaan Perpaduan untuk merapatkan jurang digital serta memastikan rakyat mendapat Internet berkualiti pada harga berpatutan.

Fahmi dalam kenyataan sebelum ini memaklumkan Pakej 5G RAHMAH ditawarkan bermula 31 Ogos ini dengan kontrak langganan selama 24 bulan, terbuka untuk seluruh rakyat Malaysia.

Pakej 5G RAHMAH menawarkan pakej telefon pintar 5G pelan data dengan harga telefon pintar jenama Samsung A14 5G dan Honor 90 Lite 5G serendah RM240 berserta pelan data sebanyak 60GB pada harga RM60 sebulan.

Sebanyak 100,000 pelanggan terawal daripada golongan B40 pula akan menikmati Pakej 5G RAHMAH dengan harga telefon pintar serendah RM120.

Sementara itu, menerusi Insentif Pascabayar RAHMAH Penjawat Awam yang diperkenalkan sebagai menghargai kumpulan berkenaan, penjawat awam akan menikmati penjimatan pakej pascabayar sebanyak RM120 setahun, iaitu rebat RM10 sebulan. – Bernama


Jejas siasatan, tak boleh umum nama syarikat guna logo halal palsu

KUALA BERANG 15 Jamadilawal 1442H, Rabu – Kementerian Perdagangan Dalam Negeri dan Hal Ehwal Pengguna (KPDNHEP) meminta peniaga daging dan barangan sejuk beku mempamerkan sijil halal yang disahkan Jabatan Kemajuan Islam Malaysia (Jakim).

Perkara itu penting bagi mengelakkan berlakunya kekeliruan dalam kalangan pengguna berkaitan pelbagai produk sejuk beku.

Timbalan Menterinya, Datuk Rosol Wahid berkata, Jakim berkuasa untuk mengenakan tindakan ke atas peniaga termasuk pemilik hotel, restoran dan pasar raya yang tidak mempamerkan sijil halal.

“Kementerian Perdagangan Dalam negeri dan Hal Ehwal Pengguna (KPDNHEP) boleh mengenakan tindakan jika sijil halal yang dipamerkan itu palsu.

“Perlu diingatkan, sijil halal untuk rumah penyembelihan hanya sah dalam tempoh satu tahun, dua tahun untuk restoran dan hotel, manakala tiga tahun untuk produk kosmetik, ” katanya seperti dilapor Berita Harian

Mengulas lanjut, Rosol berkata, peniaga yang mempamerkan sijil halal palsu boleh dikenakan tindakan mengikut Perintah Perihal Dagangan (Perakuan dan Penandaan Halal) 2011.

Berdasarkan kesalahan itu, katanya, individu yang bukan pertubuhan dan perbadanan boleh dikenakan denda tidak melebihi RM100,000 dan penjara tidak melebihi tiga tahun atau kedua-duanya sekali bagi kesalahan pertama.

“Mereka yang didapati melakukan kesalahan kedua boleh dikenakan denda tidak melebihi RM150,000 atau penjara tidak melebihi lima tahun atau kedua-duanya sekali, ” katanya.

Mengulas mengenai sebab kerajaan masih belum mengumumkan nama syarikat dan jenama daging sejuk beku yang menggunakan logo halal palsu, Rosol berkata, isu itu dibangkitkan termasuk pada persidangan Dewan Negara semalam masih dalam siasatan.

“Kerajaan tidak boleh umumkan sewenang-wenangnya kerana boleh menjejaskan siasatan,” katanya.

Jelasnya, semua daging sejuk beku dijual di pasar raya dan pasar utama disahkan halal untuk dimakan.

“Daging sejuk beku yang dirampas kerana menggunakan sijil halal palsu sudah disita,” katanya.

Sebelum ini, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.


Rumah Putih umum bantuan keselamatan US$270 juta kepada Ukraine

WASHINGTON, 23 Zulhijjah 1443H, Sabtu – Rumah Putih pada Jumaat mengumumkan Amerika Syarikat (AS) akan memberikan pakej bantuan keselamatan tambahan bernilai US$270 juta kepada Ukraine.

Menurut maklumat yang dikeluarkan Jabatan Pertahanan, bantuan baharu itu termasuk empat “Sistem Roket Artileri Mobiliti Tinggi” (HIMARS) dan peluru, empat kenderaan perisai, senjata antiperisai serta 580 sistem taktikal udara “Phoenix Ghost”, lapor Xinhua.

Sebahagian daripada pakej itu, berjumlah US$175 juta, akan terus diluluskan Presiden Joe Biden di bawah kuasa pengeluaran presiden (PDA), menurut Pentagon, baki US$95 juta pula menerusi Inisiatif Bantuan Keselamatan Ukraine menerusi dana Jabatan Pertahanan ( USAI).

Meskipun senjata yang diluluskan oleh PDA diambil terus daripada stok sedia ada Pentagon ia berada di bawah kuasa USAI kerana kerajaan AS memperoleh senjata daripada industri melalui kontrak.

Pengumuman pakej baharu itu menjadikan jumlah komitmen bantuan keselamatan AS kepada Ukraine kira-kira US$8.2 bilion sejak pentadbiran Biden. – Bernama


Rundingan damai Ukraine-Russia pusingan seterusnya diadakan di Istanbul

ISTANBUL, 25 Syaaban 1443H, Isnin – Mesyuarat rundingan damai yang seterusnya antara Rusia dan Ukraine akan diadakan di Istanbul, Turki, dan dipersetujui presiden Turki Recep Tayyip Erdogan dan rakan sejawatannya, dari Rusia Vladimir Putin pada Ahad.

Erdogan dan Putin membincangkan perkembangan terkini dan proses rundingan damai krisis Rusia-Ukraine menerusi perbualan telefon, lapor Agensi Anadolu memetik kenyataan Kementerian Komunikasi Turki.

Erdogan menegaskan keperluan gencatan senjata serta-merta dan pemulihan keamanan antara Rusia dan Ukraine serta langkah menangani krisis kemanusiaan di rantau ini

Turki akan terus memberikan sokongan kepada proses ini, kata Erdogan.

Bagaimanapun, tiada tarikh khusus diberikan untuk sesi mesyuarat itu.

Turki menjadi tumpuan dunia pada 10 Mac, berikutan negara itu menjadi tuan rumah kepada pertemuan peringkat tertinggi kedua-dua pihak membabitkan menteri luar Rusia dan Ukraine di bandar Antalya di selatan Turki, sejak krisis tercetus.

Turki mendapat pujian meluas atas usahanya menamatkan sengketa kedua-dua negara itu, berikutan negara itu menjalin hubungan mesra dengan Rusia dan Ukraine.

Krisis Rusia-Ukraine mendapat tentangan antarabangsa, dengan Kesatuan Eropah, Amerika Syarikat dan United Kingdom serta beberapa negara lain melaksanakan sekatan kewangan ke atas Moscow.

Sekurang-kurangnya 1,119 orang awam terbunuh dan 1,790 yang lain cedera manakala lebih 3.82 juta melarikan diri ke negara jiran, menurut agensi pelarian Pertubuhan Bangsa-Bangsa Bersatu (PBB). – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Bukan Islam paling banyak beri rasuah adalah fakta: Sanusi

KUALA LUMPUR, 23 Zulhijjah 1444H, Rabu – Pengarah Pilihan Raya Perikatan Nasional (PN), Datuk Seri Muhammad Sanusi Md Nor mendakwa, orang bukan Islam adalah yang paling banyak ditangkap kerana memberi dan menerima rasuah.

Sanusi yang juga Menteri Besar Kedah mendakwa apa yang diperkatakannya adalah benar dan fakta.

Beliau berkata demikian sebagai mengulas kenyataan Presiden PAS, Tan Sri Abdul Hadi Awang atau Tok Guru yang berhujah bahawa bukan Islam dan bukan Bumiputera adalah punca berlakunya rasuah di Malaysia.

Ketika ditanya bekas pemimpin UMNO, Shahril Hamdan mengapa isu itu disentuh dan dibangkitkan Tok Guru, Sanusi menegaskan, DAP adalah pihak yang mula memainkan naratif bahawa pemimpin Melayu terlibat dalam rasuah.

“Saya pegang (pendirian) sama macam Tok Guru (Abdul Hadi) selagi saya benar, saya cakap. Pergi tengok rekod orang ditangkap atas kesalahan memberi dan menerima, ramai (orang) bukan Islam. Itu fakta dan benar.

“Sebab pada ketika kenyataan itu dikeluarkan, DAP memainkan (dakwaan) pemimpin Melayu ini rasuah. Semua ini pemimpin Melayu tak boleh dipercayai.

“(Mereka kata) Lebih baik orang bukan Islam baik daripada pemimpin Islam yang tak baik kerana mengamalkan rasuah. Tetapi bila tengok fakta, banyak ditangkap adalah orang bukan Islam,” katanya dalam program podcast Keluar Sekejap bersama Khairy Jamaluddin dan Shahril Hamdan yang disiarkan secara dalam talian malam tadi.

Pada September tahun lalu, Ahli Jawatankuasa Kerja PAS Pusat Dr Mohd Zuhdi Marsuki mendakwa satu kajian peringkat kedoktoran (PhD) sebuah universiti tempatan menunjukkan 88 peratus daripada pemberi rasuah yang didapati bersalah antara 2010 hingga 2014 adalah bukan Melayu.

Menurutnya, kajian tersebut mendedahkan 57.46 peratus daripada pemberi rasuah yang didapati bersalah adalah daripada kaum Cina; 30.51 peratus (India); dan 12.03 peratus (Melayu).

Katanya, dapatan kajian tersebut telah diterbitkan di dalam sebuah jurnal antarabangsa yang berwibawa di sebuah universiti terkemuka di Amerika Syarikat (AS).

Beliau berkata, dapatan kajian itu juga menyebut antara faktor utama pemberi rasuah melakukan penyogokan adalah kerana mahu melepaskan diri daripada hukuman sama ada berupa denda atau penjara.

Faktor lain, katanya, adalah kerana ingin mendapatkan keutamaan dalam sesuatu keputusan oleh agensi kerajaan seperti berkaitan tender perolehan dan sebagainya.


Sikap ‘pejam mata’ pemimpin punca Melayu makin terabai

Oleh Zuhayati Yazid

BANGI, 5 Jamadilawal 1443H, Jumaat – Pendekatan ‘pejamkan mata’ pemimpin Melayu demi menjaga peti undi dipercayai menjadi punca kepada berlakunya pelbagai masalah melibatkan isu kaum di negara ini.

Oleh itu, tidak keterlaluan sekiranya dikatakan sikap tak bertanggungjawab berkenaan akan menyebabkan orang Melayu merempat di negara sendiri suatu masa nanti.

Kecewa dengan perkara tersebut, Setiausaha Agung Majlis Perundingan Melayu (MPM), Datuk Dr Hassan Mad mendakwa, semua ini berpunca daripada sikap pemimpin yang pentingkan diri sendiri.

“Kita lihat sahaja isu sekolah vernakular dan juga bahasa Melayu, pemimpin hari ini seperti membiarkan sahaja kes berkenaan sedangkan mereka tahu berlaku kesilapan.

“Tetapi demi kepentingan peribadi mereka ‘pejamkan mata’ kerana bimbang sokongan kepadanya akan hilang sekiranya mereka menegur ke arah perkara yang sebenar,” katanya kepada Ismaweb.net, hari ini.

Mengulas lanjut, beliau berkata, jika sikap buruk itu diteruskan, orang Melayu boleh diumpamakan sedang membina jalan untuk terus ketinggalan berbanding kaum lain di negara ini.

“Mereka sanggup membiarkan bangsa lain terus berleluasa walaupun tahu ada kesilapan.

“Keadaan ini semua daripada sikap tamak haloba mereka yang hanya mendahulukan kepentingan diri berbanding fokus kepada kebajikan rakyat,” katanya

Sehubungan itu, Hassan menggesa, pemimpin Melayu yang berada di tampuk pemerintahan segera sedar dan mula mengambil tindakan pembetulan demi masa depan lebih baik.

“Saya yakin sekiranya mereka bekerjasama dan bertegas dalam isu bahasa Melayu yang perlu dimartabatkan semula kerana itu adalah bahasa kebangsaan kita yang perlu perjuangkan bersungguh-sungguh.

“Namun sayangnya, pemimpin kita lebih leka kepada kepentingan diri tanpa memikirkan masa depan generasi akan datang,” katanya.


KWSP digesa benarkan pencarum keluar wang tanpa syarat

BANGI, 18 Rabiulakhir 1442H, Jumaat – Kumpulan Wang Simpanan Pekerja (KWSP) digesa mempermudahkan pihak pencarum mengeluarkan wang simpanan mereka tanpa sebarang syarat.

Presiden UMNO, Datuk Seri Ahmad Zahid Hamidi berkata, pihaknya juga meminta kumpulan itu membenarkan pencarum mengeluarkan wang mereka secara one-off sebanyak RM10,000 maksimum.

“Di saat rakyat sedang kesempitan dalam mendepani keadaan luar biasa pandemik, amat wajar sekali kita mempermudahkan dan menyantuni keperluan mereka,” katanya dalam satu kenyataan hari ini.

Mengulas lanjut, Ahmad Zahid berkata, Ahli-Ahli Parlimen Barisan Nasional (BN) dan UMNO termasuk Pergerakan Pemuda dan Puteri sejak dari awal lagi tegas dan konsisten memperjuangkan isu tuntutan pengeluaran Akaun 1 KWSP yang dibangkitkan rakyat.

Beliau berkata, pihaknya mendengar serta membaca keluhan dan suara hati rakyat yang kecewa dengan syarat-syarat dikenakan pihak KWSP berkenaan pengeluaran i-Sinar Akaun 1 KWSP.

“Ternyata nada pengurusan KWSP amat berbeza dengan harapan positif yang diberikan oleh YB Menteri Kewangan ketika sesi penggulungan peringkat dasar Belanjawan 2021 tempoh hari,” katanya.

Terdahulu, KWSP mengumumkan dua kategori pencarum yang boleh mengeluarkan simpanan Akaun 1 membabitkan lapan juta ahlinya yang layak memohon melalui skim i-Sinar.

Penerima daripada kategori satu melibatkan pencarum yang bekerja di sektor formal, bekerja sendiri, bekerja di dalam sektor ekonomi ‘gig’, sudah lama tidak mencarum, hilang pekerjaan, suri rumah atau yang diberi notis cuti tanpa gaji.

Selain itu, ahli KWSP yang masih bekerja tetapi telah mengalami pengurangan gaji pokok sebanyak 30 peratus dan ke atas selepas Mac 2020 juga merupakan pencarum yang terletak di bawah kategori satu.

Bagi kategori dua pula, mereka adalah daripada kalangan ahli KWSP yang masih bekerja tetapi telah mengalami pengurangan gaji keseluruhan sebanyak 30 peratus dan ke atas selepas Mac 2020.


204 penceroboh tanah Raub mesti bayar ganti rugi hasil cukai

BANGI, 9 Jamadilawal 1442H, Khamis – Walaupun keputusan Mahkamah Tinggi Kuantan semalam memihak kepada kerajaan negeri Pahang, Pertubuhan-Pertubuhan Pembela Islam (PEMBELA) tetap mahu tiga tuntutannya terhadap penceroboh dipenuhi.

Ini termasuk menuntut 204 pekebun durian haram di Raub membayar ganti rugi yang ditanggung kerajaan negeri.

Pengerusi PEMBELA, Haji Aminuddin Yahaya berkata, selama lebih 40 tahun diteroka secara haram, kerajaan negeri sepatutnya menerima hasil cukai yang mencecah jutaan ringgit.

“Ini duit rakyat yang sepatutnya dibelanjakan untuk kesejahteraan semua, termasuk pendidikan, kesihatan, membantu orang susah dan sebagainya,” katanya dalam kenyataan hari ini.

Selain itu, beliau turut mendesak semua penceroboh terbabit dihukum mengikut Seksyen 441 Kanun Keseksaan (Pencerobohan Jenayah) kerana menceroboh harta milik dan Seksyen 425 Kanun Tanah Negara kerana menduduki tanah secara haram di tanah kerajaan.

“Kita juga akan mengusahakan pelbagai cara agar ditubuhkan suatu Suruhanjaya Siasatan Diraja (RCI) bagi menyiasat siri-siri pencerobohan tanah lain di seluruh negeri Pahang, di setiap daerah bagi tujuan sama agar keadilan dapat ditegakkan, kekayaan negeri yang dikaut dapat dikembalikan.

“Jangan terlalu gembira dan berpuas hati kerana kemenangan semalam hanyalah berkenaan notis pengosongan tanah yang dicabar oleh penceroboh melalui semakan kehakiman.

“Malah, mereka masih lagi melawan melalui proses rayuan nanti,” katanya.

Semalam, mahkamah memberikan dua alasan dalam menolak permohonan plaintif, iaitu pekebun tidak seharusnya membuat permohonan kebenaran semakan kehakiman kerana notis pengosongan yang dikeluarkan pentadbir tanah, bukanlah satu keputusan atau tindakan yang boleh disemak di mahkamah.

Selain itu, mahkamah juga mendapati pekebun ialah penceroboh di tanah berkenaan, justeru sebagai pihak yang menceroboh, mereka tidak mempunyai locus standi (hak di sisi undang-undang) untuk memfailkan permohonan semakan kehakiman.


39 kes cedera akibat mercun di Kelantan

KOTA BHARU, 12 Syawal 1444H, Rabu – Jabatan Kesihatan Negeri Kelantan (JKNK) telah merekodkan 39 kes kecederaan akibat terkena mercun sejak 25 Mac lepas sehingga hari ini.

Pengarahnya Datuk Dr Zaini Hussin berkata, daripada jumlah itu, 10 kes dirawat di Hospital Raja Perempuan Zainab II (HRPZ II) manakala sembilan di Hospital Tanah Merah.

Katanya, masing-masing sebanyak empat kes dirawat di Hospital Tengku Anis di Pasir Puteh, Hospital Gua Musang, Hospital Sultan Ismail Petra di Kuala Krai selain dua kes di Hospital Tumpat, Hospital Machang (dua), Hospital Jeli (tiga) dan satu kes di Hospital Pasir Mas.

“Daripada jumlah itu, dua kes telah dirujuk kepada hospital berpakar kerana mengalami kecederaan yang serius selain 14 mangsa pula dirawat sebagai pesakit luar kerana kecederaan tidak serius.

“Sebanyak 23 kes telah dimasukkan ke dalam wad untuk mendapatkan rawatan lanjut dan memerlukan pemantauan daripada doktor dan petugas,” katanya dalam kenyataan, di sini hari ini.

Dr Zaini berkata majoriti kes kecederaan akibat mercun yang berlaku di negeri ini membabitkan golongan kanak-kanak berusia antara sembilan dan 10 tahun.

“JKNK memandang serius terhadap peningkatan insiden kecederaan akibat bermain mercun di negeri ini dan menasihati orang ramai terutamanya ibu bapa mengawasi anak-anak sekali gus agar tidak bermain mercun,” katanya. – Bernama


‘Allah’ hanya berkaitan agama Islam: Pengerusi DBP

BANGI, 17 Syaaban 1442H, Rabu – Pengerusi Lembaga Pengelola, Dewan Bahasa dan Pustaka (DBP), Prof Datuk Seri Dr Awang Sariyan hari ini menjelaskan takrif kalimah Allah bagi mengelakkan kekeliruan berhubung konsep ketuhanan.

Menurut Kamus Dewan Perdana, Dewan Bahasa dan Pustaka, 2020, istilah ‘Allah’ ialah kata yang merujuk kepada makna ‘Tuhan yang esa dan pencipta seluruh alam, yang mempunyai segala sifat yang sempurna’.

Manakala, kata ‘Tuhan’ dengan huruf besar diberi takrif yang sama dengan istilah ‘Allah’, iaitu sebagai sinonim atau kata seerti dengan kata ‘Allah’.

Bagi agama selain Islam, istilah ‘tuhan’ digunakan sebagai nama am, iaitu ditulis dengan huruf kecil untuk membezakan konsep ketuhanan dalam agama Islam dengan konsep ketuhanan dalam agama-agama lain.

Prof Awang Sariyan yang juga Pengarah Institut Alam dan Tamadun Melayu (ATMA), Universiti Kebangsaan Malaysia (UKM) menjelaskan, takrif itu telah menjadi pegangan dan pemahaman umat Islam di alam Melayu sejak Islam diperkenalkan di rantau ini seawal abad 8 Masihi dan mencapai tahap agama kerajaan-kerajaan Melayu mulai abad ke-13 Masihi.

“Berdasarkan pandangan sarwa atau pandangan alam umat Islam di rantau alam Melayu ini, istilah ‘Allah’ hanya berkaitan dengan agama Islam dan umat Islam, menurut takrif yang saya petik daripada kamus bahkan takrif itu telah berakar umbi sejak lebih seribu tahun.

“Fakta itu patut difahami dan dihormati oleh penganut agama-agama lain. Ini supaya tidak timbul kekeliruan tentang konsep ketuhanan dalam agama Islam dengan konsep ketuhanan dalam agama-agama lain, sebagaimana penganut Islam tidak menyentuh konsep kepercayaan penganut agama lain,” katanya dalam satu kenyataan.

Pada 10 Mac lalu, Mahkamah Tinggi memutuskan penganut agama Kristian di seluruh negara boleh menggunakan kalimah Allah dalam penerbitan agama mereka untuk tujuan pendidikan.

Dalam keputusan itu, tiga perkataan Arab yang lain iaitu Baitullah, Kaabah dan solat turut mendapat kebenaran untuk digunakan.

Kementerian Dalam Negeri dan Kerajaan Malaysia pada 15 Mac lalu mengemukakan rayuan terhadap keputusan berkenaan melalui notis rayuan yang difailkan di Pejabat Pendaftar Mahkamah Tinggi.


Hakim Mahkamah Tinggi lawat dua banglo kes rasuah Zahid Hamidi

KAJANG, 3 Muharram 1444H, Isnin – Hakim Mahkamah Tinggi yang mendengar kes rasuah melibatkan Datuk Seri Dr Ahmad Zahid Hamidi, hari ini melawat dua unit banglo di Country Heights, Kajang yang didakwa dibeli menggunakan dana Yayasan Akalbudi (YAB) untuk dijadikan pusat pengajian al-Quran bagi golongan yang akan bersara dan pelajar tahfiz.

Hakim Datuk Collin Lawrence Sequerah tiba di lokasi kejadian kira-kira 10.40 pagi diiringi beberapa kenderaan polis dan sebuah kereta peronda polis (MPV) dan dikawal rapi oleh polis serta pengawal keselamatan.

Turut hadir Ahmad Zahid bersama peguamnya Hisyam Teh Poh Teik, Hamidi Mohd Noh dan Datuk Zaidi Ahmad Zainal, Timbalan Pendakwa Raya Harris Ong Mohd Jeffrey Ong dan Abdul Malik Ayob.

Lawatan itu berakhir pada 11.25 pagi dan kesemua pihak dilihat meninggalkan dua unit banglo itu sebelum menuju ke Kompleks Mahkamah Kuala Lumpur.

Dalam sesi lawatan itu, petugas media yang hadir ke lokasi sejak 10 pagi telah mendapat kebenaran masuk daripada persetujuan semua pihak termasuk pihak pengurusan perumahan mewah itu.

Pada 6 Julai lalu, Hakim Sequerah bersetuju dengan permintaan pihak pembelaan untuk melawat banglo berkenaan demi keadilan dalam perbicaraan kes bekas timbalan perdana menteri itu.

Hisyam yang mewakili Ahmad Zahid, berkata pihaknya menjemput Hakim Sequerah untuk melawat dua banglo berkenaan bagi memberikan gambaran jelas kerana pembelian banglo itu terdapat dalam satu daripada 27 pertuduhan pengubahan wang haram dihadapi anak guamnya dan sering diperkatakan dalam perbicaraan.

Hisyam berkata lawatan itu dapat memperlihatkan keadaan terkini banglo berkenaan termasuk lokasinya serta jarak banglo itu dengan Surau An-Nur di Country Heights.

Sebelum ini, peguam dan Ahli Lembaga Pemegang Amanah Yayasan Al-Falah, Faisalludin Mohamat Yusuff, 43, memberitahu mahkamah, Ahmad Zahid menyumbangkan RM5.9 juta kepada Yayasan Al-Falah untuk pembelian dua banglo di Country Heights, Kajang menerusi cek Tetuan Lewis & Co, pemegang amanah Yayasan Akalbudi.

Ahmad Zahid berdepan dengan 47 pertuduhan iaitu 12 pecah amanah, lapan rasuah dan 27 pengubahan wang haram membabitkan puluhan juta ringgit dana milik YAB. – Bernama


Isu 3R: Polis sahkan sedang siasat Abdul Hadi

BANGI, 21 Zulhijjah 1444H, Isnin – Polis Diraja Malaysia (PDRM) mengesahkan sedang menjalankan siasatan ke atas Presiden PAS, Tan Sri Abdul Hadi Awang berhubung kenyataannya yang dipercayai menyentuh isu 3R (agama, raja dan kaum).

Ia susulan dakwaan Abdul Hadi bahawa DAP mahu mengekalkan pengertian Islam di dalam Perlembagaan Persekutuan berdasarkan tafsiran penjajah yang menjunjung liberalisme dan kebebasan yang diamalkan negara Barat.

Kenyataan itu dipercayai dilakukan melalui hantaran Facebook Abdul Hadi pada Sabtu lalu dan ia turut diulas dalam artikel yang diterbitkan portal berita New Straits Times pada tarikh 8 Julai 2023.

Timbalan Pengarah (Forensik/Perancangan Strategik) Jabatan Siasatan Jenayah Bukit Aman, Datuk Suresh Kumar G Suppiah berkata, siasatan dilakukan di bawah Seksyen 4 (1) Akta Hasutan 1948 dan Seksyen 233 Akta Komunikasi dan Multimedia 1998.

“Siasatan dijalankan oleh Unit Siasatan Jenayah Terkelas Bahagian D5, Jabatan Siasatan Jenayah Bukit Aman,” katanya dalam kenyataan hari ini.

Berikutan siasatan masih dijalankan, Suresh menasihatkan orang ramai agar tidak membuat sebarang spekulasi yang boleh mengganggu proses itu.

“Tindakan tegas akan diambil terhadap mana-mana pihak yang bertindak menggugat ketenteraman awam dan keselamatan negara,” katanya.

Sebelum ini, Abdul Hadi yang juga Ahli Parlimen Marang mendakwa, DAP menyambung usaha mahu menghapuskan ketuanan Melayu dan Bumiputera yang dirancang oleh penjajah British terhadap umat Islam.

Beliau antaranya mendakwa DAP mahu mengekalkan maksud Islam dalam Perlembagaan mengikut acuan penjajah dengan mempertahankan konsep liberalisme dan kebebasan yang diperjuangkan Barat.


Judi haram Sg Buloh: Pihak berwajib jangan pejam sebelah mata

BANGI, 19 Zulhijjah 1441H, Ahad – Kesemua premis judi haram yang terdapat di Sungai Buloh, Selangor perlu ditutup dan disita dengan segera.

Pada masa sama, pihak yang bertanggungjawab menjalankan operasi haram itu juga perlu dibawa ke muka pengadilan.

Demikian desakan Presiden Pertubuhan Jalinan Sukarelawan Malaysia (Sukarelawan Malaysia), Isham Jalil susulan kebimbangan terhadap peningkatan kejadian jenayah terutama kecurian, pecah rumah dan perjudian haram sejak akhir-akhir ini.

Katanya, kes yang meningkat di Sungai Buloh itu juga berkemungkinan berlaku disebabkan oleh pertambahan penduduk yang mendadak di kawasan berkenaan dengan pembukaan kawasan-kawasan perumahan baharu.

“Dahulu kawasan ini amat aman dan tenteram, namun sejak beberapa tahun kebelakangan ini kegiatan jenayah semakin meningkat.

“Pertambahan penduduk dan pendatang asing di kawasan Sungai Buloh ini juga telah meningkatkan kadar jenayah.

“Bahkan, banyak kedai judi haram dilaporkan beroperasi secara terang-terangan di Sungai Buloh sejak beberapa tahun kebelakangan ini,” dakwanya dalam satu kenyataan, hari ini.

Ditambah pula dengan penularan pandemik COVID-19 yang memberi kesan ekonomi kepada ramai pihak, kegiatan negatif ini, menurut Isham, menjadi semakin teruk.

“Ramai orang yang kehilangan pekerjaan, termasuklah pendatang-pendatang asing yang datang ke Malaysia dahulu untuk mencari kerja, menggunakan sedikit wang yang tinggal dalam poket mereka untuk berjudi.

“Apabila mereka kalah judi dan dalam keadaan terdesak, sebahagian daripada mereka terdorong pula untuk melakukan jenayah seperti mencuri, menyamun dan memecah rumah.

“Akibat daripada gejala ini penduduk-penduduk di Sungai Buloh kini tidak lagi berasa selamat. Ini adalah masalah sosial yang kritikal yang berlaku di Sungai Buloh,” katanya.

Isham berkata, beliau yakin kejadian yang sedemikian juga banyak berlaku di kawasan lain di negeri Selangor.

Sehubungan itu, beliau menyarankan, supaya kerajaan terutama pihak berkuasa tempatan mengambil tindakan tegas ke atas masalah ini dan bukan hanya memberikan alasan demi alasan untuk menutup kelemahan sebenar.

Beliau menegaskan, pihak polis dan imigresen juga perlu membantu dengan lebih aktif dalam menyelesaikan masalah berkenaan.

Bukan hanya pihak berkuasa, Isham turut menyeru wakil rakyat yang dipilih seperti Yang Berhormat Sivarasa iaitu Ahli Parlimen Sungai Buloh, Mohd Khairuddin Othman (ADUN Paya Jaras), Shatiri Mansor (ADUN Kota Damansara) dan Menteri Besar Selangor supaya lebih sensitif berkenaan masalah rakyat di kawasan mereka dan membawa perkara ini ke peringkat dasar kerajaan.

“Mereka perlu serius dalam menyelesaikan isu ini kerana ia melibatkan ketenteraman dan keselamatan rakyat.

“Mereka tidak boleh lagi hanya melepaskan batok di tangga atau memejam sebelah mata tentang masalah yang selama ini berlaku.

“Jika tidak, keadaan kehidupan penduduk di Selangor terutama di kampung halaman saya di Sungai Buloh ini akan menjadi semakin lama semakin buruk,” tegasnya.

Semalam, tular satu video oleh seorang lelaki menerusi sebuah laman di Facebook yang mendakwa, terdapat premis perjudian dan aktiviti haram di sekitar kawasan perindustrian Sungai Buloh yang tidak diambil tindakan oleh pihak penguat kuasa.

Lelaki itu bertindak demikian selepas tidak berpuas hati beberapa gerai yang menjual burger pada waktu malam disita oleh Majlis Bandaraya Shah Alam (MBSA) sedangkan, beberapa kedai haram milik warga asing dan kedai perjudian dibiarkan beroperasi tanpa tindakan.


Banjir di Sabah pulih sepenuhnya

KOTA KINABALU, 11 Rabiulawal 1445H, Rabu – Bencana banjir yang berlaku di daerah Beaufort sejak Jumaat lepas pulih sepenuhnya, dan Pusat Kawalan Operasi Bencana (PKOB) daerah itu telah ditutup pada tengah hari tadi.

Sekretariat Jawatankuasa Pengurusan Bencana Negeri Sabah dalam kenyataan memaklumkan sehubungan itu, semua 134 mangsa banjir daripada 46 keluarga yang ditempatkan di pusat pemindahan sementara (PPS) Dewan Selagon telah dibenarkan pulang ke rumah masing-masing.

Menurut kenyataan itu, PPS Dewan Selagon yang dibuka susulan bencana banjir yang berlaku akibat hujan lebat berterusan itu ditutup pada 10.30 pagi tadi.

“Hasil pemantauan dan penilaian oleh agensi keselamatan yang terlibat, keadaan banjir telah pulih sepenuhnya. Mangsa dari lima kampung di Beaufort yang terjejas akibat banjir dibenarkan pulang setelah situasi selamat,” menurut kenyataan itu.

Lima kampung yang telibat dalam bencana itu ialah Kampung Suasa, Kampung Bangkalalak, Kampung Berumbai, Kampung Bakalau dan Kampung Lago.- Bernama


Ketua Tentera Sudan keluar dekri bubar RSF

ANKARA, 21 Safar 1445H, Khamis – Ketua tentera Sudan Abdel Fattah al-Burhan mengeluarkan dekri membubarkan pasukan separa tentera Rapid Support Forces (RSF) pada Rabu.

Al-Burhan yang mempengerusikan Majlis Kedaulatan, mengarahkan kepimpinan angkatan tentera dan pihak berkuasa berkenaan melaksanakan dekri perlembagaan untuk membubarkan RSF, menurut Agensi Anadolu.

“Keputusan itu dibuat susulan pemberontakan pasukan berkenaan ke atas negara dan pelanggaran berat yang mereka lakukan terhadap rakyat, serta sabotaj yang disengajakan terhadap infrastruktur negara,” menurut kenyataan Majlis Kedaulatan.

Terdahulu, Amerika Syarikat mengenakan sekatan ke atas pemimpin kanan dan komander RSF, Abdelrahim Hamdan Dagalo.

Sejak permulaan perang antara RSF dan angkatan bersenjata Sudan pada 15 April, beribu-ribu rakyat terbunuh dan lebih 4 juta lagi hilang tempat tinggal, terutama di Khartoum dan Darfur. – Bernama


PBB tuntut China benarkan pemerhati bebas masuk Xinjiang

WASHINGTON, 19 Safar 1442H, Rabu – 39 negara anggota Pertubuhan Bangsa-Bangsa Bersatu (PBB) menuntut China segera memberikan akses kepada pemerhati bebas hak asasi manusia ke Xinjiang barat, susulan penganiayaan terhadap etnik muslim di wilayah autonomi itu.

Duta Besar Jerman, Christoph Heusgen menyuarakan keprihatinan mendalam negara itu terhadap hak asasi manusia di Xinjiang dan perkembangan terkini di Hong Kong.

“Kami menggesa China untuk segera membenarkan pemerhati bebas termasuk Pesuruhjaya Tinggi PBB bagi Hak Asasi Manusia masuk ke sana,” katanya.

Wilayah Xinjiang menempatkan 10 juta etnik Uyghur. Kumpulan muslim Turki, yang membentuk sekitar 45 peratus penduduk Xinjiang, menegaskan pihak berkuasa China melakukan diskriminasi budaya, agama dan ekonomi ke atas penduduknya.

Sekitar 1 juta orang atau tujuh peratus daripada populasi muslim di Xinjiang, telah dipenjara dalam kem yang kononnya memberikan untuk pendidikan semula, menurut pakar PBB.

Heusgen berkata, jumlah pelanggaran hak asasi manusia dan sekatan terhadap kebebasan beragama di Xinjiang semakin meningkat.

“Pengawasan meluas secara berterusan menyasarkan Uyghur dan minoriti lain. Bahkan, banyak laporan mengenai penganiayaan lain seperti mengawal kelahiran etnik itu,” katanya.

Terdahulu, seorang doktor mengakui sekurang-kurangnya 500 hingga 600 wanita Uyghur dipaksa untuk membuang rahim dan menggugurkan janin.

Lebih teruk, terdapat bayi masih bergerak ketika dibuang ke tempat pembuangan sampah.

Kadar kelahiran di beberapa kawasan diduduki etnik Uyghur menurun sebanyak 60 peratus, manakala di seluruh China kejatuhannya lebih daripada empat peratus. – Agensi


Zahid rayu beri peluang BN perintah Kelantan 5 tahun

KOTA BHARU, 6 Muharam 1445H, Isnin – Kelantan merupakan negeri dengan bilangan kerusi Dewan Undangan Negeri (DUN) tertinggi yang ditandingi Barisan Nasional (BN) pada Pilihan Raya Negeri (PRN) Ogos ini.

Pengerusi BN, Datuk Seri Dr Ahmad Zahid Hamidi berkata, ini membuktikan Perdana Menteri Datuk Seri Anwar Ibrahim mempercayai BN.

“Alhamdulillah, Perdana Menteri memutuskan BN akan bertanding dalam 108 daripada 245 calon yang akan terlibat dalam enam pilihan raya negeri.

“44 peratus daripada calon yang akan bertanding di bawah BN, akan berada di Kelantan, yang menerima jumlah tertinggi.

“Jadi, jentera parti di Kelantan mesti bekerja keras untuk kemenangan dan Tok Lan (Ketua BN Kelantan Datuk Ahmad Jazlan Yaakub) jangan kecewakan saya,” katanya.

Ahmad Zahid berkata demikian pada jerayawara ‘Jelajah Perpaduan Madani’ dan pelancaran jentera Perpaduan Kelantan bagi PRN ini.

Difahamkan, sebanyak 31 kerusi DUN akan ditandingi BN di Kelantan, menjadikannya tertinggi dalam kalangan enam negeri yang mempunyai calon BN.

Sementara itu, Ahmad Zahid berkata, beliau yakin bilangan atau orang ramai yang menghadiri perhimpunan itu menunjukkan BN akan meraih kemenangan pada pilihan raya negeri akan datang.

“Dengan semangat seperti ini, kita percaya tuah menyebelahi kita. Kerajaan Perpaduan tidak menjanjikan syurga, bulan atau bintang jika kita berjaya membentuk kerajaan di Kelantan.

“Kami sedar masalah air tidak dapat diselesaikan dengan mudah tetapi kami berjanji akan membangunkan negeri ini dengan membawa lebih banyak projek pembangunan ke Kelantan.

“Beri kami lima tahun sahaja. Jika kami tidak menunjukkan prestasi yang baik, orang boleh menolak kami,” katanya lagi.

Ahmad Zahid kemudian berjanji sekiranya BN diberi mandat untuk mentadbir negeri, beliau akan terus membantu golongan agama (sekolah tahfiz) di Kelantan.

“InsyaAllah…PM telah memberi mandat kepada saya jadi saya akan membantu sekolah tahfiz yang masih belum mendaftar untuk berbuat demikian secara sah.

“Selain itu, saya akan terus memberi tumpuan kepada pembangunan Islam khususnya di Kelantan,” katanya.


Artifak, syiling lebih 900 tahun ditemui di Pulau Melaka

MELAKA, 29 Muharram 1442H, Khamis – Beberapa serpihan artifak dan syiling dipercayai berusia lebih 900 tahun yang digunakan pada zaman Kesultanan Melayu Melaka dan Dinasti Song, Yuan dan Ming, ditemukan di kawasan tambakan pasir di Pulau Melaka di Bandar Hilir di sini.

Pesuruhjaya Warisan yang juga Ketua Pengarah Jabatan Warisan Negara (JWN), Mesran Mohd Yusop berkata serpihan kayu dipercayai rangka kapal dagang karam yang digunakan pada zaman itu turut ditemukan di lokasi yang sama.

Beliau berkata kesemua bahan itu ditemukan di kawasan yang dikelilingi belukar dan lalang, secara berasingan dan berperingkat dalam tempoh dua tahun lepas oleh orang awam, termasuk kaki pancing sebelum dilaporkan kepada pihak JWN.

“Antara artifak penting yang ditemui iaitu mata wang Kesultanan Melaka zaman pemerintahan Sultan Mahmud iaitu antara tahun 1488 hingga 1511, pecahan seramik seperti tembikar dan porselin dari Dinasti Song, Yuan dan Ming, mata wang Portugis dan Belanda jenis VOC atau Syarikat Hindia Timur Belanda.

“Penemuan bahan-bahan ini dipercayai ekoran perubahan aras air dan kerja-kerja penambakan laut di sekitar Pulau Melaka sehingga menyebabkan artifak itu terlihat di permukaan lumpur dan daratan,” katanya kepada pemberita di tapak penemuan artifak berkenaan di sini, hari ini.

Turut hadir Timbalan Pengerusi Perbadanan Muzium Melaka (Perzim) Datuk Akramuddin Abdul Aziz, Pengurus Besar Perzim Drs Mohd Nasruddin Rahman, Ketua Penyelidik Datuk Dr Dionysius S K Sharma dan Pengarah Bahagian Arkeologi JWN Rozairy Arbi.

Sementara itu Mesran berkata kawasan berkenaan akan ditutup sementara waktu bagi kerja-kerja ekskavasi oleh Perzim dan JWN kerana pihaknya percaya lebih banyak lagi penemuan artifak seumpama itu akan ditemui di sekitar kawasan berkenaan.

“Saya menyeru kepada semua pihak supaya membuat laporan kepada JWN bagi apa jua penemuan supaya kita dapat mematuhi Akta Warisan Kebangdaan 2005 (Akta 645), kerana adalah menjadi satu kesalahan sekiranya sebarang penemuan tidak dilaporkan kepada Peruruhjaya Warisan atau pegawai daerah,” katanya.

Sementara itu, Dionysius berkata peralatan khas seperti ‘ground-penetrating radar’ (GPR) digunakan bagi mengesan rangka atau serpihan lain artifak dan rangka kapal yang mungkin berada di bawah tambakan pasir itu.

“Setakat ini kebanyakan artifak, syiling dan serpihan rangka kapal ditemui di permukaan iaitu di atas tanah namun kita yakin terdapat lebih banyak lagi di bawah tanah dan mungkin ada artifak yang masih elok seperti seramik pada zaman tersebut,” katanya. – Bernama


Kit Siang biadab persenda kalimah Allah

BANGI, 25 Zulkaedah 1442H, Selasa – Tindakan biadab pemimpin veteran DAP, Lim Kit Siang memuat naik tulisan ‘Kerajaan Allah’ dalam Facebook rasminya menimbulkan kemarahan ramai pihak.

Bekas Ahli Jawatankuasa Pusat gerakan Islam Ikatan Muslimin Malaysia (ISMA), Ustaz Haji Omar Kassim turut tidak ketinggalan mengecam tindakan Ahli Parlimen Iskandar Puteri itu yang dilihat mempersenda kalimah Allah.

“Ini adalah pendekatan yang sangat tidak matang, biadab lagi menghina umat Islam oleh pemimpin DAP. Mempermainkan kalimah Allah bukan pada tempatnya adalah satu jenayah.

“Jika YDPA tidak boleh dipermainkan, adakah kalimah Allah SWT boleh dipersendakan sebegini?,” soalnya menerusi hantaran dimuat naik di Facebook hari ini.

Terdahulu, Kit Siang menerusi media sosialnya, menulis; ‘If Allah government is the best form of government in Covid-19 pandemic, why Malaysia is the last in the economist’s global normalcy index losing out to countries none of which can claim to be “Allah’s government”.

Kenyataan itu dipercayai mengkritik tazkirah Presiden PAS, Datuk Seri Abdul Hadi Awang.

Dalam hantaran itu juga, Kit Siang turut memuat naik gambar pemimpin UMNO, PAS serta Bersatu.

Walaupun hantaran itu sudah dipadam, tindakan pemimpin veteran DAP itu dikritik rata-rata pengguna media sosial kerana dianggap kurang ajar dan melebihi batas.

Berang dengan perkara itu, warganet dikenali sebagai Tengku Malek mendesak pihak berkuasa mengambil tindakan segera ke atas Kit Siang.

“Takkan nak biarkan dengan mudah. Mohon ditengahkan lagi isu ini dan diberi tindakan yang amat sewajarnya. Isu sangat sensitif,” katanya.

Mohamad Akir pula menyifatkan tindakan Kit Siang menunjukkan dasar DAP itu yang anti-Islam.

“Mana ada pemimpin DAP mesra Islam. Hatta Cina muslim pun mereka tak suka.

“Persoalannya kenapa parti-parti Melayu Islam yang lain masih mengharap sokongan DAP untuk mengambil alih memimpin negara ini,” katanya.


Sarawak mahu tembok, pagar dibina di sempadan Malaysia-Indonesia

KUCHING, 7 Jamadilakhir 1442H, Rabu – Timbalan Ketua Menteri II Sarawak Tan Sri Dr James Jemut Masing mahu tembok ataupun pagar dibina di kawasan-kawasan strategik sepanjang sempadan Malaysia-Indonesia untuk mengekang kemasukan pendatang asing ke negeri ini.

Beliau berkata Sarawak juga mencadangkan supaya sebuah lebuh raya sepanjang 1,032km di sempadan dibina dari Kompleks Kastam, Imigresen, Kuarantin dan Keselamatan (CIQS) Biawak di selatan negeri ini sehingga ke Lawas, daerah paling utara yang dianggarkan menelan kos RM24 bilion.

“Mengenai pembinaan tembok dan pagar, Sarawak memerlukan bantuan Putrajaya (Kerajaan Persekutuan). Lagipun kami bukan hanya melindungi kawasan Sarawak tetapi Malaysia juga,” katanya dalam satu mesej WhatsApp kepada Bernama.

Beliau berkata dalam lawatannya ke Telok Melano baru-baru ini, satu kawasan sempadan di hujung selatan Sarawak, beliau dapat melihat sebuah kampung, sebatang jalan di bina Tentera Nasional Indonesia (TNI) dan satu jalan tikus berhampiran sempadan.

“Tidak kurang daripada 70 laluan sedemikian dari Telok Melano ke Lawas. Ia adalah satu cabaran bagi kami,” katanya. – Bernama


Bella beri keterangan secara tertutup hari ini

KUALA LUMPUR, 26 Safar 1444H, Khamis – Remaja perempuan sindrom down berusia 13 tahun yang dikenali sebagai Bella hari ini memberi keterangan di Mahkamah Sesyen di sini sebagai saksi pendakwaan ke-18 dalam perbicaraan kes pengasas Rumah Bonda Siti Bainun Ahd Razali yang didakwa mengabai dan menganiayanya, tahun lepas.

Bagaimanapun, sebelum remaja itu memberi keterangan, Timbalan Pendakwa Raya Zilfinaz Abbas memberitahu mahkamah bahawa perbicaraan kes itu akan dijalankan secara tertutup kerana Bella adalah mangsa selain merupakan saksi kanak-kanak yang keterangannya tidak boleh dilaporkan oleh media dan mana-mana pihak.

Zilfinaz pada prosiding sebelum ini berkata, pihaknya memohon supaya seorang perantara dan peneman Bella dilantik mengikut peruntukan di bawah Akta Keterangan Saksi Kanak-kanak 2007 untuk berada bersama remaja itu di sebuah bilik lain semasa perbicaraan dijalankan.

“Dua individu ialah pegawai psikologi dari Jabatan Peguam Negara, Dr Nor Jumawaton Shahruddin selaku perantara dan pegawai dari Jabatan Kebajikan Masyarakat (JKM), Noor Faiidah Mohamed selaku peneman Bella,” katanya kepada Hakim Izralizam Sanusi.

Izralizam berkata, mahkamah sebelum ini telah membenarkan pelantikan dua individu itu untuk berada bersama Bella sepanjang perbicaraan dengan mengambil kira keadaan kanak-kanak kurang upaya itu.

Beliau turut membenarkan permohonan pendakwaan supaya prosiding hari ini dijalankan secara tertutup dan meminta pihak media dan orang awam meninggalkan galeri awam.

“Hari ini perbicaraan saksi, Bella akan dijalankan melalui rangkaian secara langsung selaras dengan Akta Keterangan Saksi Kanak-kanak 2007.

“Direkodkan bahawa Dr Nor Jumawaton akan berada bersama Bella sebagai perantara selaras dengan Seksyen 8 Akta Keterangan Saksi Kanak-kanak 2007 dan Nurul Faiidah juga akan bersama-sama saksi itu sebagai orang dewasa yang menemani, selaras dengan Seksyen 9 akta sama.

“Perlu ditekankan di sini bahawa Bella adalah saksi kanak-kanak kurang upaya maka mahkamah akan mengikut akta sama sebagai panduan,” kata Izralizam.

Bella, yang memakai gaun berwarna biru watak Elsa dalam animasi Frozen, dilihat tersenyum apabila tiba di Kompleks Mahkamah Kuala Lumpur kira-kira 9 pagi diiringi pegawai JKM dan anggota polis.

Siti Bainun, 30, berdepan dua pertuduhan mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi antara Februari dan Jun 2021 di sebuah kondominium di Wangsa Maju, di sini. – Bernama